# 08 Περιεχόμενο Μαθημάτων

Last modified by admin on 2023/04/21 10:45
Export
Office Formats
Export as PDF Export as ODT Export as RTF
Other Formats
Export as HTML

Το περιεχόμενα των μαθημάτων με βάση την διάρθρωση σε ακαδημαϊκά εξάμηνα και κύκλους σπουδών έχει ως εξής:

Α’ ΕΞΑΜΗΝΟ (1ο)

Μάθημα | Περιγραφή
ECE_K110 Μαθηματικός Λογισμός Ι | Στα πλαίσια του μαθήματος επιδιώκεται η εισαγωγή του φοιτητή στις βασικές έννοιες του απειροστικού λογισμού συναρτήσεων μιας μεταβλητής ώστε να είναι σε θέση να αντιμετωπίσει απλά μαθηματικά μοντέλα στην ειδικότητά του. Μετά την ολοκλήρωση του μαθήματος ο φοιτητής θα είναι σε θέση να εκτελεί αλγεβρικές πράξεις στο σύνολο των πραγματικών και μιγαδικών αριθμών, να υπολογίζει παραγώγους και ολοκληρώματα συναρτήσεων μιας μεταβλητής, εμβαδόν μεταξύ καμπύλων, όγκους και επιφάνειες σχημάτων με αξονική συμμετρία, μήκη τόξων, ρυθμούς μεταβολής, να προσδιορίζει ακρότατα συναρτήσεων μιας μεταβλητής, να αθροίζει βασικές αριθμητικές σειρές και να υπολογίζει αναπτύγματα Taylor.
ECE_K120 Γραμμική Άλγεβρα | Το μάθημα απευθύνεται σε πρωτοετείς φοιτητές του Τμήματος Ηλεκτρολόγων Μηχανικών & Μηχανικών Υπολογιστών και έχει ως κύριο στόχο του να τους εισάγει στις βασικές έννοιες και εφαρμογές της Γραμμικής Άλγεβρας σε επιστήμες όπως των Η/Υ, του ηλεκτρισμού της μηχανικής, τηλεπικοινωνιών, δικτύων & συστημάτων κλπ.
ECE_K130 Φυσική | Το μάθημα αποτελεί βασικό εισαγωγικό μάθημα στις έννοιες της Φυσικής και ειδικότερα της Μηχανικής. Στα πλαίσια του μαθήματος επιδιώκεται η κάλυψη βασικών εννοιών και αρχών της φυσικής συνδυάζοντας παραδείγματα από την πραγματική ζωή και το φυσικό κόσμο. Αναλύονται βασικές αρχές από τη μηχανική οι οποίες είναι χρήσιμες για το σπουδαστή στην εξήγηση και αφομοίωση άλλων εννοιών που θα συναντήσει στη διάρκεια των σπουδών του. Η συνύπαρξη των παραπάνω γνώσεων μαζί με πλήθος παραδειγμάτων και ασκήσεων αποσκοπεί στο να αποκτήσει ο ενδιαφερόμενος γρήγορη εξοικείωση με τις βασικές αρχές της μηχανικής.
ECE_K140 Ψηφιακή Λογική Σχεδίαση | Το μάθημα καλύπτει βασικά θέματα της ψηφιακής λογικής, καθώς και τις εφαρμογές αυτής. Περιλαμβάνει τη θεμελίωση της δυαδικής λογικής, τη δομή και λειτουργία των λογικών πυλών, τις βασικές μεθόδους μελέτης στην ανάλυση και το σχεδιασμό των ψηφιακών κυκλωμάτων και συστημάτων, με έμφαση στα συνδυαστικά λογικά κυκλώματα και συστήματα, όπως κυκλώματα αριθμητικών πράξεων, κωδικοποιητές και αποκωδικοποιητές, πολυπλέκτες και αποπλέκτες, καθώς και τις εφαρμογές αυτών.
ECE_K150 Τεχνικές Προγραμματισμού Υπολογιστών | Η ύλη του μαθήματος στοχεύει στην κατανόηση από τους φοιτητές της χρησιμότητας των διαφορετικών γλωσσών προγραμματισμού και της φιλοσοφίας που τις διέπει, των βασικών αρχών του προγραμματισμού, καθώς και των διαφορετικών προγραμματιστικών υποδειγμάτων που υπάρχουν και τέλος στην πρακτική ενασχόλησή τους με διαφορετικές γλώσσες προγραμματισμού, ώστε να αποκτήσουν το απαραίτητο υπόβαθρο για τα σχετικά μαθήματα που ακολουθούν στα επόμενα εξάμηνα.
ECE_K160 Ηλεκτρικά Κυκλώματα Ι | Το μάθημα Ηλεκτρικά Κυκλώματα Ι διαπραγματεύεται την ανάλυση και σύνθεση ηλεκτρικών κυκλωμάτων συνεχούς και εναλλασσομένου ρεύματος στη σταθερή κατάσταση με βασικά στοιχεία πηγές, ωμικές αντιστάσεις, πυκνωτές και πηνία. Αποτελεί θεμέλιο γνώσεων σε Ηλεκτρολόγους Μηχανικούς γιατί οι παραπάνω δομές είναι αυτές από τις οποίες χτίζονται όλες οι ηλεκτρικές συσκευές και συστήματα ηλεκτρικής ενέργειας που χρησιμοποιούμε στην καθημερινή μας ζωή.

Β’ ΕΞΑΜΗΝΟ (2ο)

Μάθημα | Περιγραφή
ECE_K210 Μαθηματικός Λογισμός ΙΙ | Στα πλαίσια του μαθήματος επιδιώκεται η εισαγωγή του φοιτητή στις βασικές έννοιες του απειροστικού λογισμού συναρτήσεων πολλών μεταβλητών ώστε να είναι σε θέση να αντιμετωπίσει απλά μαθηματικά μοντέλα στην ειδικότητά του, να χρησιμοποιεί αποτελεσματικά το διαφορικό και ολοκληρωτικό λογισμό συναρτήσεων πολλών μεταβλητών, καθώς και τη θεωρία της διανυσματικής ανάλυσης και να επιλύει προβλήματα του μηχανικού που προκύπτουν ως εφαρμογές του διαφορικού και ολοκληρωτικού λογισμού συναρτήσεων πολλών μεταβλητών, καθώς και της διανυσματικής ανάλυσης.
ECE_K220 Διαφορικές Εξισώσεις | Το μάθημα απευθύνεται σε πρωτοετείς φοιτητές του Τμήματος Ηλεκτρολόγων Μηχανικών & Μηχανικών Υπολογιστών και έχει ως κύριο στόχο του να τους εισάγει στις βασικές έννοιες και τεχνικές των συνήθων διαφορικών εξισώσεων και των συστημάτων τους, καθώς και διαφορικών εξισώσεων με μερικές παραγώγους. Ειδικότερα να αποκτήσουν την ικανότητα να καταστρώνουν τις ΔΕ σε εφαρμογές προβλημάτων φυσικών επιστημών και ειδικότερα σε πεδία της Μηχανικής, Θερμοδυναμικής, Ηλεκτρομαγνητισμού, Κβαντομηχανικής των Η/Υ, τηλεπικοινωνιών, δικτύων & συστημάτων, κλπ., να τα κατανοούν και να τα επιλύουν.
ECE_K230 Ηλεκτρικά Κυκλώματα ΙΙ | Το μάθημα Ηλεκτρικά Κυκλώματα ΙΙ συνεχίζει από τα Ηλεκτρικά Κυκλώματα Ι και με τις παραπάνω μαθηματικές γνώσεις που έχουν τώρα οι φοιτητές προχωρά στη μελέτη των μεταβατικών φαινομένων και με τους μετασχηματισμούς Laplace εμβαθύνει στην πλήρη ανάλυση κυκλωμάτων στα πεδία χρόνου και συχνότητας. Εμβαθύνει επίσης στα τριφασικά συστήματα καθώς και σε κυκλώματα μαγνητικής σύζευξης. Ολοκληρώνει επίσης σε βάθος τις μεθοδολογίες, τρόπους και τεχνικές ηλεκτρικών μετρήσεων όπου λαμβάνονται υπόψη όλα τα δυνατά σφάλματα.
ECE_K240 Εισαγωγή στις Βάσεις Δεδομένων | Στόχος του μαθήματος είναι η εισαγωγή των φοιτητών στις βασικές έννοιες των Βάσεων Δεδομένων (ΒΔ) με σκοπό να αποκτήσουν τις απαραίτητες γνώσεις ώστε να μπορούν να σχεδιάσουν και να υλοποιήσουν μία μελέτη περίπτωσης - έργο βάσης δεδομένων μέσω της χρήσης εξειδικευμένου λογισμικού Συστήματος Διαχείρισης Βάσεων Δεδομένων (ΣΔΒΔ).
ECE_K250 Ηλεκτροτεχνικά Υλικά | Στόχος του μαθήματος είναι η εισαγωγή στον τομέα της επιστήμης και της τεχνολογίας των υλικών από την πλευρά της ηλεκτρονικής τους συμπεριφοράς. Το μάθημα έχει σαν σκοπό να δώσει στους φοιτητές βασικές γνώσεις για τον ευρύτατο και συνεχώς εξελισσόμενο τομέα των τεχνικών υλικών που χρησιμοποιούνται σε ηλεκτρολογικές εφαρμογές και για τις ιδιότητές τους. Μέσα από την κατανόηση της σχέσης μεταξύ της δομής των υλικών, των διεργασιών στις οποίες είναι δυνατόν να υποβληθούν, της τεχνολογίας παραγωγής τους και των ιδιοτήτων τους, θα είναι σε θέση κατά την επαγγελματική τους σταδιοδρομία να επιλέγουν, μελετώντας κάθε φορά ένα σύνολο από παραμέτρους, το καταλληλότερο υλικό για κάθε εφαρμογή μέσα από μία μεγάλη ποικιλία διατιθέμενων υλικών, καθώς επίσης να συμμετέχουν στην έρευνα και τον σχεδιασμό νέων υλικών με βελτιωμένες ιδιότητες. Γίνεται αναφορά και σε άλλους επιστημονικούς τομείς όπως η φυσική στερεάς κατάστασης, η χημεία και γενικά η επιστήμη των υλικών. Στα πλαίσια του μαθήματος εξετάζονται ηλεκτρικά και ηλεκτρονικά υλικά, οι ιδιότητές και οι τεχνολογικές εφαρμογές τους και δίνεται ιδιαίτερη βαρύτητα στην εκπαίδευση των σπουδαστών σε βασικές σχετικές έννοιες, ώστε να χρησιμοποιηθούν για τη μετέπειτα σπουδή τους στην επιστήμη του ηλεκτρολόγου μηχανικού και τεχνολογίας υπολογιστών. Το μάθημα στοχεύει να παρουσιάσει στους φοιτητές μερικά από τα κυριότερα υλικά που χρησιμοποιούνται σε ηλεκτρολογικές εφαρμογές. Θα αναλυθούν οι ιδιότητες των υλικών αυτών σε σχέση με την μακροσκοπική και μικροσκοπική δομή τους και θ παρουσιαστούν διεργασίες και τεχνολογίες με τις οποίες μπορεί να τροποποιήσουμε τη δομή των υλικών, να παρουσιάσει μερικές από τις παραμέτρους που θα πρέπει να μελετώνται κάθε φορά για την ορθή επιλογή ενός υλικού, να αναδείξει την πολυπλοκότητα της διαδικασίας επιλογής του καταλληλότερου για κάθε εφαρμογή υλικού μέσα από ένα πλήθος διαθέσιμων υλικών.
ECE_K260 Διαδικασιακός Προγραμματισμός | Βασικός στόχος του μαθήματος είναι η απόκτηση γνώσεων και ικανότητας επίλυσης διαφόρων υπολογιστικών προβλημάτων με διαδικασιακό προγραμματισμό και ικανότητα χρήσης της γλώσσας C, η οποία αποτελεί τη βάση για αρκετές από τις γλώσσες προγραμματισμού που θα διδαχθούν στα επόμενα εξάμηνα (όπως Java, Javascript, PHP, κά).

Γ’ ΕΞΑΜΗΝΟ (3ο)

Μάθημα | Περιγραφή
ECE_K310 Πιθανοθεωρία και Στατιστική | Το μάθημα απευθύνεται σε δευτεροετείς φοιτητές του Τμήματος Ηλεκτρολόγων Μηχανικών & Μηχανικών Υπολογιστών και έχει ως κύριο στόχο του να τους εισάγει στις βασικές έννοιες και εφαρμογές της Στατιστικής και Πιθανοθεωρίας σε επιστήμες όπως των Η/Υ, του ηλεκτρισμού της μηχανικής, τηλεπικοινωνιών, δικτύων & συστημάτων κλπ.
ECE_K320 Δομές Δεδομένων και Αλγόριθμοι | Στόχος του μαθήματος είναι η εισαγωγή των φοιτητών στις βασικές έννοιες των Δομών Δεδομένων και Αλγορίθμων με σκοπό αφενός να αποκτήσουν θεωρητικές και πρακτικές γνώσεις που θα επιτρέψουν την αποδοτικότερη αναπαράσταση των δεδομένων οδηγώντας σε προγράμματα υψηλού επιπέδου ποιότητας και τεκμηρίωσης και αφετέρου να αναπτύξουν ελεύθερη, δημιουργική και επαγωγική σκέψη. Βασικά θέματα περιλαμβάνουν: Εισαγωγή στις Δομές Δεδομένων και στους Αλγορίθμους (Η Έννοια του Αλγορίθμου, Αναπαράσταση αλγορίθμων, Η έννοια της αποδοτικότητας, Μοντέλο μέτρησης αποδοτικότητας), Βασικές έννοιες Ανάλυσης και Πολυπλοκότητας Αλγορίθμων (Ασυμπτωτικοί συμβολισμοί Τάξεις συναρτήσεων Ο, Ω, Θ, ο, ω notation, Κατάταξη Συναρτήσεων), Βασικές Δομές Δεδομένων (Πίνακες, Στοίβες, Ουρές, Δεσμικές Λίστες, Δένδρα, Γράφοι), Βασικοί Αλγόριθμοι (Απλοί επαναληπτικοί αλγόριθμοι, Αλγόριθμοι αναζήτησης, Αλγόριθμοι Ταξινόμησης, Αναδρομικοί αλγόριθμοι, Αλγόριθμοι Γράφων, Άπληστοι αλγόριθμοι).
ECE_K330 Βασική Ηλεκτρονική | Το μάθημα αυτό αποτελεί το βασικό εισαγωγικό μάθημα στην ηλεκτρονική τεχνολογία και στα βασικά ημιαγωγά στοιχεία / ηλεκτρονικές διατάξεις. Ή ύλη του μαθήματος στοχεύει στην εισαγωγή των φοιτητών στις βασικές έννοιες της ηλεκτρονικής και μικροηλεκτρονικής, την γνωριμία με τα βασικά στοιχεία ηλεκτρονικών διατάξεων (δίοδοι, τρανζίστορ, BJT, FET κλπ), την πόλωση τους και τις εφαρμογές τους σε απλά κυκλώματα. Οι φοιτητές διακρίνουν τη λειτουργία των ηλεκτρονικών διατάξεων σε αναλογικά και ψηφιακά κυκλώματα, όπως ενισχυτές και ψηφιακές πύλες και αναγνωρίζουν τον διαφορετικό τρόπο λειτουργίας για το καθένα. Αποκτούν τις απαραίτητές γνώσεις ώστε να ανταποκριθούν στα επόμενα μαθήματα εμβάθυνσης στην ηλεκτρονική.
ECE_K340 Σήματα και Συστήματα | Ορισμός, κατηγορίες, χαρακτηριστικές παράμετροι και ιδιότητες σημάτων συνεχούς χρόνου. Ορισμός, κατηγορίες και συνδέσεις συστημάτων συνεχούς χρόνου. Σχέση εισόδου – εξόδου συστήματος. Το ολοκλήρωμα της συνέλιξης, οι ιδιότητές του και τρόποι υπολογισμού του. Σειρές Fourier. Μετασχηματισμός Fourier και ιδιότητές του. Ιδιότητες αυτοσυσχέτισης και συνέλιξης. Το θεώρημα Parseval. Φασματική πυκνότητα ισχύος. Απόκριση συχνότητας συστήματος. Ιδανικά και πραγματικά φίλτρα. Συνάρτηση αυτοσυσχέτισης. Μετασχηματισμός Laplace και περιοχή σύγκλισης. Ιδιότητες και θεωρήματα Μετασχηματισμού Laplace. Σχέση Μετασχηματισμών Fourier και Laplace. Ανάλυση γραμμικών συστημάτων με χρήση Μετασχηματισμού Laplace. Συνάρτηση μεταφοράς συστήματος. Απόκριση συστήματος σε στοχαστικά σήματα, Παραδείγματα, εφαρμογές και ασκήσεις στα προαναφερόμενα θέματα.
ECE_K350 Τεχνολογία Λογισμικού | Σκοπός του μαθήματος είναι η εισαγωγή στις βασικές αρχές Τεχνολογίας Λογισμικού, εστιάζοντας στις βασικές δραστηριότητες, δηλαδή στις διαδικασίες της προδιαγραφής, του σχεδιασμού, της ανάπτυξης, της επαλήθευσης, της επικύρωσης, και της διαχείρισης του λογισμικού.
ECE_K360 Ηλεκτρομα-γνητισμός | Το μάθημα Ηλεκτρομαγνητισμός διαπραγματεύεται τις θεμελιώδεις γνώσεις Ηλεκτρισμού και Μαγνητισμού πάνω στις οποίες στηρίζεται η ειδικότητα του Ηλεκτρολόγου Μηχανικού. Χρησιμοποιούνται μαθηματικά καταλλήλου επιπέδου για την υποστήριξη σύνθετων μοντέλων στην επίλυση πραγματικών προβλημάτων της ειδικότητας.

Δ’ ΕΞΑΜΗΝΟ (4ο)

Μάθημα | Περιγραφή
ECE_K410 Αρχιτεκτονική Υπολογιστών | Σκοπός του μαθήματος είναι να εισαγάγει τους φοιτητές στο πεδίο της αρχιτεκτονικής των σύγχρονων υπολογιστικών συστημάτων και να τους παράσχει θεμελιώδεις γνώσεις των τεχνικών που χρησιμοποιούνται για την ανάπτυξη επεξεργαστών και συστημάτων υψηλής απόδοσης. Στο μάθημα περιγράφεται η οργάνωση και η αρχιτεκτονική ενός υπολογιστή μειωμένου συνόλου εντολών (RISC), καλύπτοντας θέματα όπως, μονοπάτι δεδομένων του επεξεργαστή, αριθμητική και λογική μονάδα, διοχέτευση, υπερβαθμωτή λειτουργία, εκτέλεση εκτός σειράς, πολυνηματική επεξεργασία, κίνδυνοι, ιεραρχία μνήμης, λανθάνουσα μνήμη, εικονική μνήμη, αποθήκευση, διεπαφές εισόδου/εξόδου και προγραμματισμός σε συμβολική γλώσσα. Έμφαση δίνεται στην αλληλεπίδραση υλικού/λογισμικού για βελτίωση της απόδοσης.
ECE_K420 Αρχές Τηλεπικοινωνιακών Συστημάτων | Σκοπός του μαθήματος είναι να εισαγάγει τους φοιτητές στο επιστημονικό και τεχνολογικό πεδίο των τηλεπικοινωνιών και να κατανοήσουν έννοιες που σχετίζονται με τις βασικές τεχνικές αναλογικής διαμόρφωσης και αποδιαμόρφωσης σημάτων, όπως η διαμόρφωση πλάτους (AM) καθώς και η διαμόρφωση συχνότητας και φάσης (FM/PM). Επίσης, μελετώνται οι διαδικασίες δειγματοληψίας και κβάντισης, καθώς επίσης και τεχνικές διαμόρφωσης παλμών, όπως η παλμοκωδική διαμόρφωση (PCM) και η διαμόρφωση δέλτα (DM). Στο πλαίσιο του μαθήματος, πραγματοποιείται μια εις βάθος μελέτη των σημάτων και των διαμορφώσεων τόσο στο πεδίο του χρόνου όσο και στο πεδίο της συχνότητας. Επίσης, παρουσιάζονται οι τεχνικές πολύπλεξης διαίρεσης χρόνου και συχνότητας. Ταυτόχρονα πραγματοποιούνται εργαστηριακές ασκήσεις με αντικείμενο τη μελέτη της συμπεριφοράς των βασικών τεχνικών διαμόρφωσης και αποδιαμόρφωσης καθώς και την επίδραση βασικών παραμέτρων στην απόδοσή τους.
ECE_K430 Αντικειμενοστραφής Σχεδίαση και Προγραμματισμός | Στόχος του μαθήματος είναι η εισαγωγή στις έννοιες της αντικειμενοστραφούς σχεδίασης και στις τεχνικές του αντικειμενοστραφή προγραμματισμού (object oriented programming - OOP) χρησιμοποιώντας ως περίπτωση μελέτης την δημοφιλή γλώσσα προγραμματισμού Java.
ECE_K440 Αναλογικά Ηλεκτρονικά Κυκλώματα | Με το μάθημα των αναλογικών ηλεκτρονικών κυκλωμάτων επιδιώκεται η εμβάθυνση στη θεωρία και το σχεδιασμό αναλογικών κυκλωμάτων. Για να επιτευχθεί ο στόχος αυτός συνδυάζονται βασικές γνώσεις θεωρίας κυκλωμάτων και γνώσεις λειτουργίας βασικών ηλεκτρονικών στοιχείων. Η συνύπαρξη των παραπάνω γνώσεων μαζί με παραδείγματα και εργαστηριακές ασκήσεις αποσκοπεί στο να αποκτήσει ο/η φοιτητής / τρια γρήγορη εξοικείωση με χρήσιμες εφαρμογές των αναλογικών ηλεκτρονικών κυκλωμάτων, όπως οι ενισχυτές διαφόρων τύπων. Τα περιεχόμενα του μαθήματος έχουν επιλεγεί έτσι ώστε το μάθημα να αποτελέσει την βασική υποδομή για την κατανόηση, σε επόμενο στάδιο, του σχεδιασμού ολοκληρωμένων αναλογικών κυκλωμάτων και συστημάτων.
ECE_K450 Ψηφιακά Κυκλώματα και Συστήματα | Το μάθημα καλύπτει βασικά θέματα της ψηφιακής ακολουθιακής λογικής, καθώς και χρήσιμες εφαρμογές. Περιλαμβάνει την περιγραφή και τη συμπεριφορά των κυκλωμάτων μνήμης, τις βασικές μεθόδους ανάλυσης και σχεδιασμού σύγχρονων και ασύγχρονων ακολουθιακών κυκλωμάτων, καθώς και τη χρήση εξειδικευμένων εργαλείων υλικού και λογισμικού για τη σχεδίαση και εξομοίωση ψηφιακών κυκλωμάτων και συστημάτων.
ECE_K460 Ηλεκτρικές Μηχανές Ι | Οι Ηλεκτρικές Μηχανές Ι αποτελούν το βασικό εισαγωγικό μάθημα στις σημαντικότερες ηλεκτρικές μηχανές και συγκεκριμένα στους μετασχηματιστές, τις τριφασικές σύγχρονες μηχανές και τις τριφασικές ασύγχρονες μηχανές. Σκοπός του μαθήματος είναι η εμβάθυνση στη θεωρία της λειτουργίας των μετασχηματιστών καθώς και των τριφασικών σύγχρονων και ασύγχρονων μηχανών. Αυτό επιτυγχάνεται μέσα από τον συνδυασμό, βασικών γνώσεων ηλεκτρομαγνητισμού και μαγνητικών κυκλωμάτων, αρχών λειτουργίας μετασχηματιστών, σύγχρονων και ασύγχρονων τριφασικών μηχανών καθώς και τεχνικών μοντελοποίησης τους. Οι γνώσεις και οι δεξιότητες που θα αποκτηθούν θα αποτελέσουν τη βάση για μαθήματα μεγαλύτερων εξαμήνων όπως για παράδειγμα το μάθημα Εσωτερικές Ηλεκτρικές Εγκαταστάσεις και Αυτοματισμοί και Ηλεκτρικές Μηχανές ΙΙ.

Ε’ ΕΞΑΜΗΝΟ (5ο)

Μάθημα | Περιγραφή
ECE_K510 Ψηφιακές Επικοινωνίες | Το μάθημα αποσκοπεί να εισάγει τους φοιτητές σε βασικά και εξελιγμένα θέματα των ψηφιακών τηλεπικοινωνιών και να τους εκπαιδεύσει σε ψηφιακές τεχνικές που χρησιμοποιούνται στα σύγχρονα συστήματα επικοινωνιών. Το μάθημα διαρθρώνεται σε επιμέρους ενότητες που περιλαμβάνουν τη μετατροπή του αναλογικού σήματος σε ψηφιακό, τις βασικές έννοιες και αρχές σχεδίασης ενός ψηφιακού συστήματος επικοινωνίας, τη μετάδοση σε βασική ζώνη, τη χρήση τεχνικών κωδικοποίησης γραμμής, την εμφάνιση και την αντιμετώπιση του φαινομένου της διασυμβολικής παρεμβολής, τη χρήση ψηφιακών τεχνικών διαμόρφωσης (ASK/FSK/PSK), την αντιμετώπιση του προβλήματος του συγχρονισμού στις ψηφιακές επικοινωνίες, τις τεχνικές υψηλής φασματικής απόδοσης (QAM/OFDM), τις τεχνικές πολλαπλής προσπέλασης (TDMA/FDMA/CDMA) και την κωδικοποίηση καναλιού (μπλοκ και συνελικτικοί κώδικες).
ECE_K520 Δίκτυα Υπολογιστών | Σκοπός του μαθήματος είναι να εισαγάγει τους φοιτητές στο επιστημονικό πεδίο των δικτύων δεδομένων καθώς και των πρωτοκόλλων επικοινωνίας. Συγκεκριμένα, στο πλαίσιο του μαθήματος αναλύονται έννοιες όπως, διαστρωμάτωση πρωτοκόλλων, ανίχνευση και διόρθωση σφαλμάτων, ενθυλάκωση, πολύπλεξη/αποπολύπλεξη, διευθυνσιοδότηση και δρομολόγηση. Ανά επίπεδο, μελετώνται τα κυριότερα πρωτόκολλα, σύμφωνα με το μοντέλο TCP/IP, οι βασικές υπηρεσίες του Διαδικτύου, καθώς και οι λειτουργίες των συσκευών δικτύωσης (μεταγωγείς και δρομολογητές). Εκτός από τη λεπτομερή θεωρητική παρουσίαση των σχετικών εννοιών, διεξάγονται εργαστηριακές ασκήσεις, ώστε να επιτευχθεί εμπέδωση των σχετικών εννοιών σε πραγματικές συνθήκες λειτουργίας.
ECE_K531 Εισαγωγή στα Συστήματα Ηλεκτρικής Ενέργειας | Σκοπός του μαθήματος είναι η κατανόηση από πλευράς των φοιτητών της βασικής δομής και της αρχής λειτουργίας ενός συστήματος ηλεκτρικής ενέργειας, καθώς και των επιμέρους συστημάτων από τα οποία αποτελείται. Στην ύλη του μαθήματος περιλαμβάνονται οι τριφασικοί μετασχηματιστές και οι αυτομετασχηματιστές, οι σύγχρονες γεννήτριες και οι γραμμές μεταφοράς.
ECE_K540 Λειτουργικά Συστήματα | Το μάθημα αποσκοπεί στην παρουσίαση των βασικών εννοιών, αρχών και συνιστωσών των λειτουργικών συστημάτων ώστε οι σπουδαστές να κατανοήσουν την τεχνολογία που τα διέπει και τον τρόπο αποδοτικής διαχείρισης των πόρων ενός υπολογιστικού συστήματος. Ειδικότερο στόχο αποτελεί η παροχή στους σπουδαστές των απαραίτητων γνώσεων όσον αφορά στην αρχιτεκτονική δομή και τα βασικά σχεδιαστικά ζητήματα των λειτουργικών συστημάτων ώστε να μπορούν να κατανοήσουν, ταξινομήσουν και αναλύσουν τις ειδικότερες τεχνικές και μεθόδους μέσω των οποίων καθίσταται εφικτή η αποδοτική και διάφανη υποστήριξη των διαφόρων μορφών υπηρεσιών που αυτά παρέχουν στους χρήστες ενός (πολυδιαδικασιακού) υπολογιστικού συστήματος. Για το λόγο αυτό καλύπτονται τα παρακάτω γνωστικά αντικείμενα: Επικοινωνία και συγχρονισμός διεργασιών, Διαχείριση ΚΜΕ, Χρονοδρομολόγηση, Διαχείριση νημάτων, Διαχείριση μνήμης, Υπεβατική μνήμη, Μελέτες περίπτωσης για γνωστά ΛΣ (π.χ. MS Windows, Linux). Εισαγωγή στον προγραμματισμό ταυτόχρονων διεργασιών. Χρήση των κλήσεων συστήματος για το συγχρονισμό των διεργασιών.
ECE_K550 Συστήματα Μέτρησης και Αισθητήρες | Η διαδικασία της μέτρησης, που εξασφαλίζει την αντικειμενικότητα και την ακρίβεια των ενεργειών του μηχανικού, έχει πλέον ξεφύγει από το περιβάλλον του εργαστηριακού χώρου και έχει αποκτήσει ενεργή αποστολή στις βιομηχανικές εφαρμογές, αλλά και στην καθημερινότητα. Τα σύγχρονα συστήματα μέτρησης έχουν να αντιμετωπίσουν τον συνεχώς αυξανόμενο αριθμό παραμέτρων προς μέτρηση και την απαίτηση για συνεχή βελτίωση της ποιότητας και της ακρίβειας. Η ανάπτυξη της ηλεκτρονικής και της πληροφορικής συνέβαλλαν σε μεγάλο βαθμό προς την κατεύθυνση αυτή, αφού σήμερα πολύπλοκες λειτουργίες μπορούν να υλοποιηθούν σε ολοκληρωμένα κυκλώματα και συστήματα. Με το μάθημα των συστημάτων μέτρησης και των αισθητήρων επιδιώκεται η εμβάθυνση στη θεωρία και την πρακτική των μετρήσεων φυσικών παραμέτρων και των αισθητήρων. Για να επιτευχθεί ο στόχος αυτός συνδυάζονται γνώσεις μετρολογίας, τεχνολογίας αισθητήρων σε συνδυασμό με γνώσεις ηλεκτρικών και ηλεκτρονικών κυκλωμάτων ρύθμισης και προσαρμογής, καθώς και συστημάτων απεικόνισης και καταγραφής μετρήσεων, συλλογής δεδομένων από μετρητικά συστήματα και επεξεργασίας αυτών.
ECE_K560 Συστήματα Αυτομάτου Ελέγχου | Κύριος στόχος του μαθήματος είναι η εισαγωγή των φοιτητών στις βασικές έννοιες των συστημάτων αυτομάτου ελέγχου και στα πρακτικά ζητήματα που αφορούν την ανάλυση και το σχεδιασμό των φυσικών συστημάτων. Στο πλαίσιο αυτό παρουσιάζονται οι διάφορες μέθοδοι και τεχνικές ελέγχου, καθώς και τα βασικά δομικά στοιχεία ενός τυπικού συστήματος. Επιπλέον, εξετάζεται η συμπεριφορά των επιμέρους συνιστωσών των διαφόρων τύπων φυσικών συστημάτων, καθώς και θέματα που σχετίζονται με τη ευστάθεια των γραμμικών συστημάτων ελέγχου. Η συνύπαρξη των παραπάνω γνώσεων σε συνδυασμό με διάφορα παραδείγματα και εργαστηριακές ασκήσεις στοχεύει να δώσει στους μαθητές μια εξοικείωση με χρήσιμες εφαρμογές συστημάτων αυτόματου ελέγχου.

ΣΤ’ ΕΞΑΜΗΝΟ (6ο)

Μάθημα | Περιγραφή
ECE_K611 Υπολογιστικές Μέθοδοι για Μηχανικούς | Στόχος του μαθήματος είναι η γνωριμία και εξοικείωση του φοιτητή με υπολογιστικές μεθόδους για την επίλυση προβλημάτων που εμφανίζονται στις επιστήμες του μηχανικού. Στα πλαίσια του μαθήματος γίνεται εισαγωγή σε βασικές μεθόδους της αριθμητικής ανάλυσης και εφαρμογής τους σε πραγματικά προβλήματα των Ηλεκτρολόγων.
ECE_K620 Μικροϋπολογιστικά Συστήματα | Σκοπός του μαθήματος είναι να εισάγει τους φοιτητές στις βασικές έννοιες και τεχνικές των Μικροϋπολογιστικών συστημάτων 8-bit. Το εργαστηριακό μάθημα έχει σαν στόχο να παρέχει με ολοκληρωμένο τρόπο τις αναγκαίες γνώσεις για τον προγραμματισμό χαμηλού επιπέδου σε Assembly και Γλώσσα Μηχανής ενός ενδεικτικού μικροϋπολογιστικού Συστήματος. Η εκπαίδευση γίνεται σε μικροϋπολογιστικό σύστημα βασισμένο στον μικροεπεξεργαστή 8085 της Intel.
ECE_K631 Εσωτερικές Ηλεκτρικές Εγκαταστάσεις και Αυτοματισμοί | Οι Εσωτερικές Ηλεκτρικές Εγκαταστάσεις & Αυτοματισμοί αποτελούν ένα από τα πιο βασικά μαθήματα στη σπουδή του Ηλεκτρολόγου Μηχανικού. Σκοπός του μαθήματος είναι η απόκτηση των βασικών γνώσεων στον τομέα των κτιριακών ηλεκτρικών εγκαταστάσεων τόσο σε επίπεδο υπολογισμού υλικών αλλά και σε πρακτικό επίπεδο. Οι γνώσεις και οι δεξιότητες που θα αποκτηθούν θα αποτελέσουν τη βάση για μαθήματα μεγαλύτερων εξαμήνων όπως για παράδειγμα το μάθημα Ηλεκτρικές Εγκαταστάσεις Ισχύος.
ECE_K640 Ψηφιακή Επεξεργασία Σημάτων | Σκοπός του μαθήματος είναι να εισάγει τους φοιτητές στις βασικές έννοιες και τεχνικές της ψηφιακής επεξεργασίας σημάτων, την ψηφιοποίηση σημάτων και την ανάπτυξη τεχνικών και επιστημονικών εργαλείων, ώστε να είναι εφικτή η πλήρης ανάλυση των χαρακτηριστικών τους και η απαλλαγή των σημάτων από θόρυβο μέσω κατάλληλων φίλτρων. Για το σκοπό αυτό θα παρουσιαστούν οι έννοιες των σημάτων και των συστημάτων διακριτού χρόνου. Θα παρουσιαστεί ο υπολογισμός της απόκρισης ενός συστήματος Γραμμικού και Χρονικά Αμετάβλητου κατά τη Μετατόπισης μέσω συνέλιξης και εξίσωσης διαφορών. Θα δοθούν οι ορισμοί και οι ιδιότητες των μετασχηματισμών DTFT, DFT και Z καθώς και εφαρμογές τους. Θα παρουσιαστούν οι έννοιες της συνάρτησης μεταφοράς, της απόκρισης συχνότητας και της εύρεσης της απόκρισης συστήματος με χρήση των μετασχηματισμών DTFT και Ζ. Θα μελετηθεί η ευστάθεια συστημάτων με την παραγωγή διαγραμμάτων πόλων-μηδενικών. Τέλος, θα παρουσιαστούν οι βασικές έννοιες σχεδιασμού φίλτρων FIR και ΙΙR και θα γίνει επέκταση της επεξεργασίας σε στοχαστικά σήματα με πολλές εφαρμογές σε σήματα πραγματικού χρόνου.
ECE_K650 Εισαγωγή στα Κατανεμημένα Συστήματα | Το μάθημα αποσκοπεί στην παρουσίαση των βασικών εννοιών της κατανεμημένης επεξεργασίας και των αρχών και συνιστωσών των κατανεμημένων συστημάτων ώστε οι φοιτητές να κατανοήσουν τις τεχνολογίες που τα διέπουν και τον τρόπο αποδοτικής αξιοποίησης των υπηρεσιών που προσφέρουν. Για το λόγο αυτό καλύπτονται τα παρακάτω γνωστικά αντικείμενα: Βασικές Έννοιες Κατανεμημένων Συστημάτων, Κατανεμημένη Επεξεργασία, Ενδιάμεσο Λογισμικό, Υπηρεσίες Ενδιάμεσου Λογισμικού. Επικοινωνία στα Κατανεμημένα Συστήματα. Βασικά προβλήματα Κατανεμημένων Συστημάτων: Διάταξη Γεγονότων, Συγχρονισμός, Λογικά Ρολόγια, Αλγόριθμοι Εκλογής Αρχηγού, Μετάδοση Δεδομένων (wave/traversal protocols), Αλγόριθμοι Αμοιβαίου Αποκλεισμού, Κατανεμημένες Συναλλαγές. Ανοχή σε βλάβες, Μοντέλα Αστοχιών, Συγκάλυψη αστοχιών μέσω υπερεπάρκειας, Συγκάλυψη Αστοχιών και Αναπαραγωγή. Συμφωνία σε Κατανεμημένα Συστήματα με Σφάλματα, Κατανεμημένη Δέσμευση, Ανάκαμψη από Σφάλματα. Εξοικείωση με πραγματικό ΚΣ (π.χ. MPI).
ECE_K660 Ηλεκτρολογικό Σχέδιο | Στα πλαίσια του μαθήματος επιδιώκεται εκπαίδευση του φοιτητή πάνω στη χρήση του τεχνικού σχεδίου σαν βασικού πληροφοριακού μέσου επικοινωνίας με άλλους μηχανικούς, κατασκευαστές επιχειρηματίες ή υπηρεσίες για την κατασκευή, την επισκευή και τη συντήρηση μιας συσκευής ή μιας εγκατάστασης. Να κατανοεί και να ερμηνεύει ηλεκτρολογικά και μηχανολογικά σχέδια. Να εξοικειωθεί στην πράξη με την σχεδίαση ηλεκτρολογικών εγκαταστάσεων και απλών μηχανολογικών κατασκευών και εξαρτημάτων.

Ζ’ ΕΞΑΜΗΝΟ (7ο)

Στο έβδομο (7ο) εξάμηνο σπουδών οι φοιτητές πρέπει να επιλέξουν Κατεύθυνση Σπουδών και να παρακολουθήσουν τέσσερα (4) Υποχρεωτικά μαθήματα (Υ) και δύο (2) Υποχρεωτικά μαθήματα της Κατεύθυνσης Σπουδών επιλογής τους (ΥΚΣ),

Μάθημα | Περιγραφή
ECE_K710 Ασύρματα Δίκτυα | Η ύλη του μαθήματος στοχεύει στην καλύτερη κατανόηση και εμπέδωση από πλευράς των φοιτητών εννοιών όπως ψηφιακή διαμόρφωση, ασύρματη μετάδοση, μέθοδοι πολλαπλής πρόσβασης αλλά και συγκεκριμένων προτύπων ασύρματων δικτύων. Έμφαση δίνεται στην λεπτομερειακή παρουσίαση, μελέτη και αξιολόγηση απόδοσης συγκεκριμένων κυρίαρχων προτύπων από του χώρους WPAN, WLAN, WMAN. Το μάθημα αποτελεί τη βάση πάνω στην οποία συγκεκριμένες μεθοδολογίες και τεχνικές ανάλυσης ασύρματων δικτύων αναπτύσσονται σε επί μέρους μαθήματα κατεύθυνσης.
ECE_K720 Ηλεκτρονικά Ισχύος Ι | Το μάθημα αποτελεί το βασικό εισαγωγικό μάθημα στις έννοιες των Ηλεκτρονικών Ισχύος που είναι ένα από τα βασικότερα δομικά στοιχεία ενός σύγχρονου συστήματος ηλεκτρικής ενέργειας. Αποτελεί το βασικό εισαγωγικό μάθημα στις έννοιες των Ηλεκτρονικών Ισχύος. Η ύλη του μαθήματος στοχεύει στην εισαγωγή των σπουδαστών στις βασικές έννοιες των Ηλεκτρονικών Ισχύος, τα οφέλη και τις επιπτώσεις της χρήσης τους σε μεμονωμένο φορτίο ή συνδεδεμένο σε ένα δίκτυο. Ο φοιτητής αποκτά σφαιρική άποψη και κατανοεί την υπόσταση πολλών αντικειμένων (μαθημάτων) που έχει διδαχτεί ως τώρα και πως όλα αυτά συνθέτουν ένα ηλεκτρικό σύστημα για τη λειτουργία ενός ηλεκτρονικού μετατροπέα ισχύος, ο οποίος υλοποιεί ένα ηλεκτρομηχανικό έργο. Επίσης, αποτελεί σημαντικό κρίκο για την ολοκλήρωση ενός ηλεκτρολόγου μηχανικού ο οποίος μπορεί να διαχειριστεί συμβατικά και σύγχρονα έργα, αλλά ταυτόχρονα μπορεί να μελετήσει και μελλοντικές εφαρμογές.
ECE_K730 Σχεδιασμός Αλληλεπίδρασης | Ο Σχεδιασμός Αλληλεπίδρασης αποτελεί βασικό σημείο αναφοράς στη σχεδίαση και υλοποίηση οποιασδήποτε εφαρμογής, από ένα απλό εικονίδιο μέχρι ολοκληρωμένα πληροφοριακά συστήματα, οπλικά συστήματα, συστήματα πλοήγησης, κ.α. Αυτό που ονομάζουμε Σχεδιασμό Αλληλεπίδρασης ή «Αλληλεπίδραση Ανθρώπου - Υπολογιστή», είναι ευρέως διαδεδομένο ως "HCI" (=Human Computer Interaction) και έχει εφαρμογή σε πολλές επιστημονικές περιοχές. Στα πλαίσια του μαθήματος γίνεται αναφορά σε γνωσιακές έννοιες που σχετίζονται με τον άνθρωπο, όπως ο τρόπος που σκέφτεται, θυμάται, προσέχει και αντιδρά. Ακόμη παρουσιάζονται βασικές αρχές της ευχρηστίας συστημάτων και σχεδιαστικές οδηγίες για εφαρμογές. Τέλος γίνεται αναφορά σε μεθοδολογίες αξιολόγησης, τόσο στη φάση του σχεδιασμού αλλά και της υλοποίησης συστημάτων.
ECE_K740 Ασφάλεια Υπολογιστικών Συστημάτων | Στο μάθημα αυτό δίνονται οι βασικές έννοιες για την κρυπτογραφία και πως οι έννοιες αυτές χρησιμοποιούνται γενικότερα στην ασφάλεια των υπολογιστικών συστημάτων. Πιο συγκεκριμένα δίνονται οι έννοιες των συμμετρικών και ασύμμετρων αλγορίθμων κρυπτογραφίας, αναφέρονται πολύ βασικές έννοιες της θεωρίας αριθμών που είναι απαραίτητες για την κατανόηση των αλγορίθμων κρυπτογραφίας, έπειτα αναλύονται οι ιδιότητες των αλγορίθμων κρυπτογραφίας και οι βασικές δομές που χρησιμοποιούνται στο σχεδιασμό ασφαλών αλγορίθμων κρυπτογραφίας. Μετά γίνεται εκτενής αναφορά στους συμμετρικούς, ασύμμετρους αλγορίθμους και στις συναρτήσεις κατακερματισμού και δίνονται αρκετά παραδείγματα τέτοιων αλγορίθμων που έχουν χρησιμοποιηθεί και χρησιμοποιούνται σήμερα. Ακολουθεί ο τρόπος διαχείρισης των κλειδιών σε ένα σύστημα ασφάλειας καθώς επίσης αναλύονται οι ψηφιακές υπογραφές. Επιπρόσθετα, δίνονται αρκετά στοιχεία για σύγχρονα κρυπτογραφικά πρωτόκολλα και μεθόδους που χρησιμοποιούνται σε σύγχρονα συστήματα ασφάλειας υπολογιστικών συστημάτων.
Κατεύθυνση Σπουδών 1: Ενεργειακών Συστημάτων
ECE_ENE750 Ηλεκτρικές Μηχανές ΙΙ | Στα πλαίσια του μαθήματος μελετάται η κατασκευαστική δομή, η αρχή λειτουργίας και τα λειτουργικά χαρακτηριστικά των ηλεκτρικών μηχανών συνεχούς ρεύματος, των μονοφασικών ασύγχρονων κινητήρων καθώς και των ηλεκτρικών κινητήρων ειδικών εφαρμογών, όπως είναι οι κινητήρες Universal και οι βηματικοί κινητήρες. Για να επιτευχθεί αυτό γίνεται συνδυασμός βασικών γνώσεων ηλεκτρομαγνητισμού, γνώσεις λειτουργίας των συγκεκριμένων ηλεκτρικών μηχανών καθώς και τεχνικές της μοντελοποίησης τους.
ECE_ENE760 Ηλεκτρικές Εγκαταστάσεις Ισχύος | Οι Ηλεκτρικές Εγκαταστάσεις Ισχύος αποτελούν ένα από τα πιο βασικά μαθήματα στη σπουδή του Ηλεκτρολόγου Μηχανικού. Σκοπός του μαθήματος είναι η απόκτηση εξειδικευμένων γνώσεων στον τομέα των κτιριακών ηλεκτρικών εγκαταστάσεων τόσο σε επίπεδο υπολογισμού υλικών αλλά και σε πρακτικό επίπεδο. Οι γνώσεις και οι δεξιότητες που θα αποκτηθούν θα αποτελέσουν τη βάση για μαθήματα μεγαλύτερων εξαμήνων όπως για παράδειγμα το μάθημα Μεταφορά και διανομή Ηλεκτρικής Ενέργειας.
Κατεύθυνση Σπουδών 2: Σημάτων, Τηλεπικοινωνιών και Δικτύων
ECE_TEL750 Ψηφιακή Επεξεργασία Εικόνας | Σκοπός του μαθήματος είναι να εισάγει τους φοιτητές στις βασικές έννοιες, τεχνικές και αλγορίθμους της ψηφιακής επεξεργασίας εικόνας. Για το σκοπό αυτό θα παρουσιαστούν τα βασικά στοιχεία και οι θεμελιώδης αρχές των ψηφιακών εικόνων. Θα μελετηθούν οι βασικότεροι μετασχηματισμοί έντασης εικόνων. Θα μελετηθούν αλγόριθμοι της περιοχής του χωρικού φιλτραρίσματος εικόνων. Θα μελετηθούν βασικές κατηγορίες φίλτρων στο πεδίο του χώρου. Επιπλέον θα μελετηθεί η τεχνική φιλτραρίσματος εικόνων στο πεδίο της συχνότητας. Θα δοθούν ορισμοί του μετασχηματισμού Fourier στις δύο διαστάσεις όπως αυτός προκύπτει από την επέκταση του μονοδιάστατου μετασχηματισμού. Εκτός από μετασχηματισμούς που σχετίζονται με τον μετασχηματισμό Fourier, θα μελετηθούν και άλλοι σημαντικοί μετασχηματισμοί εικόνας όπως Haar, Walsh-Hadamard, κυματιδίων (wavelets). Θα παρουσιαστούν τα βασικότερα μοντέλα θορύβου που εμφανίζονται στα στάδια καταγραφής, μετάδοσης, και συμπίεσης εικόνων. Θα μελετηθούν τεχνικές και αλγόριθμοι αποκατάστασης εικόνας. Θα παρουσιαστούν οι έννοιες της συμπίεσης εικόνας και οι βασικοί αλγόριθμοι που επιτυγχάνουν συμπίεση. Θα μελετηθούν αλγόριθμοι ανίχνευσης σημείου, γραμμών και ακμών σε ψηφιακές εικόνες. Θα δοθούν ορισμοί για την μορφολογική επεξεργασία εικόνων. Θα παρουσιαστούν οι βασικές έννοιες και τεχνικές κατάτμησης εικόνας με κατωφλίωση, με χρήση region-oriented αλγορίθμων, region growing, region merging, και region splitting. Τέλος θα παρουσιαστούν οι έννοιες και οι αλγόριθμοι εξαγωγής χαρακτηριστικών εικόνας.
ECE_TEL760 Οπτικά Δίκτυα Επικοινωνιών | Το μάθημα εξειδικεύεται στο πεδίο των επικοινωνιών με οπτικές ίνες. Στόχος του είναι η παροχή με ολοκληρωμένο τρόπο των γνώσεων που αφορούν το ειδικό επιστημονικό πεδίο των Ψηφιακών Επικοινωνιών μέσω Οπτικών Ινών. Ειδικότερα τις βασικές αρχές των επικοινωνιών με οπτικές ίνες όπως την ανάλυση της οπτικής ίνας ως κυματοδηγό, τις οπτοηλεκτρονικές και ηλεκτροοπτικές μετατροπές, την οπτική εκπομπή, μετάδοση και λήψη σε συστήματα οπτικών ζεύξεων. Αποσκοπεί στην κατανόηση βασικών και ειδικών εννοιών στο εν λόγω πεδίο. Επιπρόσθετα στοχεύει στην παροχή εξειδικευμένων γνώσεων στις οπτικές επικοινωνιακές ζεύξεις όπως οπτικές συζεύξεις, οπτική πολύπλεξη, τρόποι διαμόρφωσης, οπτική ενίσχυση, προβλήματα στην οπτική μετάδοση και τρόποι αντιμετώπισης (θόρυβος, εξασθένηση, διασπορά, μη γραμμικότητες) και μετρικές ποιότητας ζεύξης (Q-factor, bit-error-rate). Επίσης αναφέρεται στις σύγχρονες οπτικές τεχνολογίες, υποδομές και υπηρεσίες όπως οπτικά μητροπολιτικά δίκτυα, αστικοί οπτικοί βρόχοι και υπηρεσίες triple-play.
Κατεύθυνση Σπουδών 3: Ηλεκτρονικής, Υπολογιστών και Συστημάτων
ECE_ELE750 Μικροελεγκτές | Σκοπός του μαθήματος είναι να εισάγει τους φοιτητές στις βασικές έννοιες, τεχνικές και εφαρμογές των Μικροελεγκτών στην παρατήρηση / έλεγχο / διαχείριση διεργασιών & δεδομένων. Το γενικό πλαίσιο θεωρητικών και πρακτικών γνώσεων που θα αποκτήσει ο φοιτητής στο τέλος του μαθήματος ο φοιτητής θα είναι: Εις βάθος μελέτη της δομής, αρχιτεκτονικής τύπου-harvard, λειτουργίας και προγραμματισμού σε γλώσσα C και Assembly των μικροελεγκτών AVR και ARM. Αναλυτική περιγραφή της λειτουργικότητας στην εκτέλεση εντολών με λεπτομερή διαγράμματα χρονισμού. Ανάλυση και μελέτη προγραμματισμού και διαχείρισης μνήμης και περιφερειακών για έλεγχο, αυτοματισμούς και επεξεργασία. Ρουτίνες, μακροεντολές, καταχωρητές θυρών Ι/Ο, διακοπές. Σχεδίαση και υλοποίηση ολοκληρωμένων συστημάτων μικροελεγκτών και εφαρμογές στον αυτόματο έλεγχο διεργασιών σε βιομηχανίες, κτίρια, διαχείριση ενέργειας και πόρων.
ECE_ELE760 Προηγμένα Συστήματα Αυτομάτου Ελέγχου | Το μάθημα αποτελεί συνέχεια και ολοκλήρωση της ύλης του μαθήματος Συστημάτων Αυτομάτου Ελέγχου και πραγματεύεται συστήματα αυτομάτου ελέγχου σε πραγματικές συνθήκες στη βιομηχανία με πολλές εισόδους και εξόδους και μεταβαλλόμενες διεργασίες. Βασικός στόχος του μαθήματος είναι η εκπαίδευση των φοιτητών σε μηχανικά συστήματα αυτομάτου ελέγχου (υδραυλικά, πνευματικά, θερμικά) και η παροχή γνώσεων σε θέματα βέλτιστου, ψηφιακού, δειγματοληπτικού αυτομάτου ελέγχου και ελέγχου με ασαφή λογική, με παραδείγματα και εφαρμογές. Επιπλέον το μάθημα στοχεύει στην εκπαίδευση των φοιτητών στην ανάλυση και αυτοματοποίηση σύνθετων, πολυμεταβλητών, μεγάλης κλίμακας συστημάτων με τη χρήση Η/Υ. Τέλος, διδάσκονται τεχνικές επίλυσης μη γραμμικών συστημάτων αυτομάτου ελέγχου.
Κατεύθυνση Σπουδών 4: Πληροφορικής
ECE_INF750 Ανάπτυξη Συστημάτων Παγκόσμιου Ιστού | Η ύλη του μαθήματος στοχεύει στην κατανόηση από τους φοιτητές των θεμελιωδών συστατικών του Παγκοσμίου Ιστού, των βασικών αρχών σχεδιασμού ιστοτόπων και προχωρημένων θεμάτων ανάπτυξης διεπαφών. Έμφαση δίνεται στην απόκτηση πρακτικών δεξιοτήτων για την ανάπτυξη ολοκληρωμένων web-based εφαρμογών που συνδυάζουν client & server-side τεχνολογίες.
ECE_INF760 Συστήματα Διαχείρισης Δεδομένων | Το μάθημα στοχεύει στην εμβάθυνση σε ζητήματα που αναφέρονται σε προηγμένα θέματα βάσεων δεδομένων και κατανεμημένων συστημάτων διαχείρισης δεδομένων. Για το λόγο αυτό καλύπτονται τα παρακάτω γνωστικά αντικείμενα: Προηγμένα θέματα ανάλυσης και σχεδιασμού σχεσιακών βάσεων δεδομένων. Προηγμένος προγραμματισμός σχεσιακών βάσεων δεδομένων. Αρχές κατανεμημένων βάσεων δεδομένων. Αρχές/ γνωρίσματα/ απαιτήσεις διαχείρισης δεδομένων μεγάλου όγκου (big data). NoSQL βάσεις δεδομένων: Είδη, χαρακτηριστικά, δομή και οργάνωση δεδομένων. Σχεδίαση εφαρμογών και Προγραμματισμός σε NoSQL βάσεις δεδομένων. Η περίπτωση των NoSQL βάσεων δεδομένων κειμένων και γράφων.

Η’ ΕΞΑΜΗΝΟ (8ο)

Στο όγδοο (8ο) εξάμηνο σπουδών οι φοιτητές θα παρακολουθήσουν έξι (6) μαθήματα από τα οποία τουλάχιστον τέσσερα (4) μαθήματα ελεύθερης επιλογής της Κατεύθυνσης αυτής και τουλάχιστον ένα (1) μάθημα ελεύθερης επιλογής άλλης Κατεύθυνσης ή Γενικής Παιδείας.

Παρατήρηση: Ο κανόνας αυτός επιτρέπει στον φοιτητή να επιλέξει έναν από τους παρακάτω συνδυασμούς:

- Τέσσερα (4) μαθήματα από την Κατεύθυνση Σπουδών που παρακολουθεί και δύο (2) μαθήματα από μία ή δύο άλλη Κατεύθυνση Σπουδών.
- Τέσσερα (4) μαθήματα από την Κατεύθυνση Σπουδών που παρακολουθεί, ένα (1) μάθημα από άλλη Κατεύθυνση Σπουδών και ένα (1) μάθημα γενικής παιδείας.
- Πέντε (5) μαθήματα από την Κατεύθυνση Σπουδών που παρακολουθεί και ένα (1) μάθημα από άλλη Κατεύθυνση Σπουδών.
- Πέντε (5) μαθήματα από την Κατεύθυνση Σπουδών που παρακολουθεί και ένα (1) μάθημα γενικής παιδείας.

Μάθημα | Περιγραφή
Κατεύθυνση Σπουδών 1: Ενεργειακών Συστημάτων
ECE_ENE810 Παραγωγή Ηλεκτρικής Ενέργειας | Η Παραγωγή Ηλεκτρικής Ενέργειας αποτελεί ένα βασικό μάθημα στη σπουδή του Ηλεκτρολόγου Μηχανικού με εξειδίκευση στον ενεργειακό τομέα . Σκοπός του μαθήματος είναι η απόκτηση εξειδικευμένων γνώσεων στον τομέα της σύγχρονης παραγωγής ηλεκτρικής ενέργειας. Οι γνώσεις και οι δεξιότητες που θα αποκτηθούν θα αποτελέσουν τη βάση για μαθήματα μεταπτυχιακών κυρίως σπουδών που θα εξειδικεύονται στα σύγχρονα δίκτυα διεσπαρμένης παραγωγής, θέματα ανανεώσιμων πηγών ενέργειας, έξυπνα δίκτυα κλπ.
ECE_ENE820 Φωτοβολταϊκά Συστήματα και Εφαρμογές | Στα πλαίσια του μαθήματος επιδιώκεται τόσο η εισαγωγή στη φωτοβολταϊκή τεχνολογία όσο και η μελέτη πραγματικών προβλημάτων που συναντώνται στην εγκατάσταση φωτοβολταϊκών συστημάτων. Οι υψηλοί ρυθμοί εργοστασιακής παραγωγής φωτοβολταϊκών πλαισίων σε διεθνή κλίμακα αλλά και οι αυξανόμενοι ρυθμοί εγκατάστασής τους ενισχύουν την προοπτική ανάπτυξης νέων δραστηριοτήτων στο συγκεκριμένο τομέα. Στα πλαίσια αυτής της προοπτικής, το μάθημα, που περιλαμβάνει θεωρητικό και εργαστηριακό μέρος, δίνει τη δυνατότητα στους σπουδαστές να εκπαιδευτούν τόσο σε θέματα που αφορούν τα υλικά που χρησιμοποιούνται για την κατασκευή φωτοβολταϊκών στοιχείων όσο και σε θέματα που αφορούν την εφαρμογή φωτοβολταϊκών πλαισίων σε αυτόνομα και διασυνδεδεμένα δίκτυα.
ECE_ENE830 Ηλεκτρονικά Ισχύος ΙΙ | Το μάθημα αποτελεί συνέχεια του μαθήματος Ηλεκτρονικά Ισχύος Ι. Ασχολείται με σύγχρονους Ηλεκτρονικούς Μετατροπείς Ισχύος, οι οποίοι χρησιμοποιούνται πλέον στο πλήθος των εφαρμογών. Επίσης, δίνεται έμφαση στη μελέτη ολοκληρωμένων συστημάτων ελέγχου και οδήγησης ηλεκτρικών κινητήρων, με έμφαση στα υποσυστήματα ισχύος αυτών, όπως η ηλεκτρική μηχανή και η ηλεκτρονική οδήγησή της. Το υποσύστημα ελέγχου της κίνησης μελετάται κυρίως ως προς τη χρηστικότητά του στις διάφορες εφαρμογές, χωρίς ιδιαίτερη εμβάθυνση στις εσωτερικές λειτουργικές διαδικασίες του.
ECE_ENE840 Υψηλές Τάσεις | Σκοπός του μαθήματος είναι η εισαγωγή των φοιτητών στις βασικές έννοιες των υψηλών τάσεων και κυρίως στα υλικά που χρησιμοποιούνται στις ηλεκτρικές μονώσεις και τις ιδιότητές τους καθώς και στις εφαρμογές τους.
ECE_ENE850 Τεχνολογία Φωτισμού | Στα πλαίσια του μαθήματος επιδιώκεται η εκπαίδευση των φοιτητών στις γενικές αρχές της φωτοτεχνίας και των διεθνών κανονισμών που τη διέπουν, η παροχή χρησίμων πρακτικών πληροφοριών για τον τρόπο εκτέλεσης εγκαταστάσεων φωτισμού διαφόρων ειδών και η ανάλυση των μεθόδων που ακολουθούνται για τους απαιτούμενους υπολογισμούς.
ECE_ENE860 Υπολογιστικός Ηλεκτρομαγνητισμός | Το μάθημα καλύπτει πολλές δημοφιλείς μεθόδους που χρησιμοποιούνται στον σύγχρονο υπολογιστικό ηλεκτρομαγνητισμό. Οι μέθοδοι συμπεριλαμβάνουν: πίνακας μετάδοσης, πεπερασμένες διαφορές στο χώρο των συχνοτήτων, πεπερασμένες διαφορές στο πεδίο του χρόνου, μέθοδος μετάδοσης δέσμης, μέθοδος ανάπτυξης επιπέδων κυμάτων, ανάλυση συζευγμένων κυμάτων, μέθοδος γραμμών, μέθοδος επιπέδων απορρόφησης , μέθοδος πεπερασμένων στοιχείων, μέθοδος ροπών , μέθοδοι επιφανειακής μετάδοσης και βελτιστοποίησης.
Κατεύθυνση Σπουδών 2: Σημάτων, Τηλεπικοινωνιών και Δικτύων
ECE_TEL810 Ασύρματη Διάδοση και Κεραίες | Σκοπός του μαθήματος είναι να εισάγει τους φοιτητές στις βασικές έννοιες και τεχνικές της ασύρματης διάδοσης ηλεκτρομαγνητικών κυμάτων και την χρήση κεραιοσυστημάτων σε επίγειες και δορυφορικές ζεύξεις. Στο πλαίσιο του μαθήματος θα παρουσιαστεί η συμπεριφορά των ηλεκτρομαγνητικών κυμάτων κατά τη μετάδοση τους σε όλο το φάσμα των ραδιοσυχνοτήτων στην ατμόσφαιρα, στο διάστημα, σε εσωτερικούς και εξωτερικούς χώρους όπου απαιτούνται κινητές επικοινωνίες. Στο πρώτο μέρος θα μελετηθούν οι τρόποι μετάδοσης καθώς και η επιλογή κατάλληλου μοντέλου πρόβλεψης απωλειών ανάλογα με το περιβάλλον διάδοσης. Θα δοθεί έμφαση στον προϋπολογισμό ζεύξης ενός ασύρματου συστήματος την πιθανότητα καλής λειτουργίας σε διαφορετικές συνθήκες. Έτσι θα μελετηθεί επίσης η επιλογή διαδρομής, συχνότητας και κεραίας για διάφορα συστήματα επικοινωνίας ανάλογα με την απόσταση. Θα συζητηθεί η επίδραση της καμπυλότητας της γης και των ανωμαλιών του εδάφους, καθώς και η επίδραση της ατμόσφαιρας στην διάδοση. Στη συνέχεια θα μελετηθούν τα βασικά δομικά στοιχεία των ασύρματων ζεύξεων (πομποί, δέκτες, κεραίες) που απαιτούνται για την διάδοση ηλεκτρομαγνητικών κυμάτων τόσο σε γήινο όσο και δορυφορικό περιβάλλον. Το δεύτερο αντικείμενο του μαθήματος είναι η απόκτηση ικανοτήτων στην ανάλυση και σχεδίαση κεραιών και κεραιοσυστημάτων και τις εφαρμογές τους. Οι φοιτητές θα γνωρίσουν τους μηχανισμούς ακτινοβολίας ηλεκτρομαγνητικών πεδίων και ενέργειας από σύνθετες αγώγιμες και διηλεκτρικές διατάξεις.
ECE_TEL821 Ειδικά Θέματα Δικτύων | Στόχος του μαθήματος αυτού είναι η παρουσίαση και ανάλυση προχωρημένων και εξειδικευμένων δικτυακών θεμάτων όπως: Μαθηματικές μεθόδους σχετικές με προχωρημένα θέματα Δικτύων Υπολογιστών. Βασικές λειτουργίες του πρωτοκόλλου IPv6. Κατανόηση διαφόρων τεχνικών για την επίτευξη ποιότητας υπηρεσίες. Θέματα Ασφάλεια Δικτύων. Αξιοποίηση εργαλείων λογισμικού για την ανάλυση δικτύων και την ερμηνεία των δεδομένων.
ECE_TEL830 Αναγνώριση Προτύπων | Σκοπός του μαθήματος είναι να εισάγει τους φοιτητές στις βασικές έννοιες, τεχνικές και μεθοδολογίες που χρησιμοποιούνται στην επίλυση προβλημάτων αναγνώρισης προτύπων. Το μάθημα αποτελείται από τρία μέρη: Στο πρώτο μέρος θα παρουσιαστούν τα βασικά στοιχεία θεωρίας και οι θεμελιώδης αρχές που διέπουν τους ταξινομητές που είναι βασισμένοι στη θεωρία αποφάσεων κατά Bayes. Θα μελετηθούν οι κυριότεροι γραμμικοί και μη γραμμικοί ταξινομητές τόσο από την μαθηματική σκοπιά τους, όσο και μέσω περιγραφικής παρουσίασης χρησιμοποιώντας προβλήματα και παραδείγματα. Στο δεύτερο μέρος θα παρουσιαστούν τα χαρακτηριστικά που χρησιμοποιούνται στους ταξινομητές. Θα μελετηθούν οι κυριότεροι αλγόριθμοι επιλογής χαρακτηριστικών. Επιπλέον θα παρουσιαστούν αλγόριθμοι γέννησης χαρακτηριστικών μέσω μετασχηματισμών δεδομένων. Στο τρίτο και τελευταίο μέρος του μαθήματος θα μελετηθούν βασικές τεχνικές ομαδοποίησης δεδομένων και θα παρουσιαστούν οι σημαντικότεροι αλγόριθμοι ομαδοποίησης.
ECE_TEL841 Προσομοίωση Δικτύων | Το μάθημα στοχεύει στη μελέτη των τεχνικών προσομοίωσης υπολογιστικών συστημάτων. Παρουσιάζονται τα βασικά συστατικά στοιχεία της προσομοίωσης, ο τρόπος ανάπτυξης ενός μοντέλου και οι εφαρμογές της προσομοίωσης στα δίκτυα υπολογιστών. Η ύλη του μαθήματος περιλαμβάνει τα είδη μοντέλων προσομοίωσης, τους μηχανισμούς εξέλιξης και ελέγχου του χρόνου, τα βασικά στοιχεία της μελέτης γενικότερων συστημάτων, τους πίνακες ροής προσομοιούμενων συστημάτων. Επιπλέον, αναλύονται τα χαρακτηριστικά των τυχαίων αριθμών, οι γεννήτριες τυχαίων αριθμών και η παραγωγή τυχαίων δειγμάτων καθώς η αξιολόγησης των γεννητριών αυτών. Παρουσιάζονται οι μετρικές απόδοσης ενός συστήματος και το θέμα της οργάνωσης, συλλογής, επεξεργασίας, ανάλυσης και παρουσίασης των αποτελεσμάτων της προσομοίωσης. Στο πρακτικό/εργαστηριακό κομμάτι ο φοιτητές θα εντρυφήσουν και χρησιμοποιήσουν κυρίαρχα και ανοικτά εργαλεία προσομοίωσης δικτύων και συστημάτων σε μεγάλο πλήθος σεναρίων.
ECE_TEL851 Θεωρία Πληροφορίας | Στόχος του μαθήματος είναι η εξοικείωση των φοιτητών με τις αρχές, τις έννοιες και τις εφαρμογές της θεωρία πληροφορίας. Η Θεωρία Πληροφορίας είναι το θεμελιώδες πεδίο μελέτης της μετάδοσης και συμπίεσης σημάτων, που σχετίζεται με την ποσοτικοποίηση των δεδομένων με στόχο όσο το δυνατόν περισσότερα δεδομένα να αποθηκευτούν αξιόπιστα σε ένα μέσο ή να μεταδοθούν μέσω ενός καναλιού επικοινωνίας. Το μέτρο πληροφορίας, γνωστό και ως εντροπία πληροφορίας, εκφράζεται συνήθως από το μέσο αριθμό των δυαδικών ψηφίων που απαιτούνται για την αποθήκευση ή την επικοινωνία.
ECE_TEL860 Επεξεργασία Ήχου και Μουσικής | Σκοπός του μαθήματος είναι να εισάγει τους φοιτητές στις βασικές έννοιες, τεχνικές και μεθοδολογίες που χρησιμοποιούνται στην επίλυση προβλημάτων της περιοχής της ψηφιακής επεξεργασίας ήχου και μουσικής. Συγκεκριμένα το μάθημα αποτελείται από τρία μέρη: επεξεργασία ήχου (audio processing), επεξεργασία μουσικής (music processing) και ανάκτησης μουσικής πληροφορίας (music information retrieval) για τον μηχανικό. Στο πρώτο μέρος θα παρουσιαστεί μια εισαγωγή στα σήματα ήχου και τα είδη των ήχων. Θα γίνει παρουσίαση των τρόπων δημιουργίας και μετάδοσης του ήχου. Θα παρουσιαστούν βασικά στοιχεία ακουστικής χώρων. Θα μελετηθεί ο τρόπος με τον οποίο αντιλαμβάνεται ο άνθρωπος τους ήχους του περιβάλλοντος (perception – cognition). Θα παρουσιαστούν βασικές τεχνικές επεξεργασίας ήχου βασισμένες στην περιοχή της ψηφιακής επεξεργασίας σήματος. Στο δεύτερο μέρος θα γίνει εισαγωγή στα μουσικά σήματα με περιγραφή των βασικών χαρακτηριστικών και περιγραφέων τους. Στο τελευταίο μέρος θα γίνει παρουσίαση τεχνικών και αλγορίθμων ανάκτησης μουσικής πληροφορίας. Θα παρουσιαστούν βασικά συστήματα επεξεργασίας μουσικής όπως συστήματα αναγνώρισης μουσικών οργάνων, συναισθήματος, αναγνώρισης μουσικών κομματιών, μουσικού είδους κ.α.
Κατεύθυνση Σπουδών 3: Ηλεκτρονικής, Υπολογιστών και Συστημάτων
ECE_ELE810 Ενσωματωμένα Συστήματα Ι | Στόχος του μαθήματος είναι να κατανοήσουν οι φοιτητές τους λόγους για τους οποίους ενσωματώνουμε μικροεπεξεργαστές στα συστήματα. Αρχικά παρουσιάζεται η περιγραφή ενός τυπικού ενσωματωμένου συστήματος με χρήση της γλώσσας UML. Στη συνέχεια γίνεται ανασκόπηση της ταξινόμησης των αρχιτεκτονικών των υπολογιστών και της συμβολικής γλώσσας. Παρουσιάζονται οι μηχανισμοί εισόδου και εξόδου, ενώ αναλύονται η κατάσταση λειτουργίας επιβλέποντος, οι εξαιρέσεις και οι παγίδες. Στα πλαίσια του μαθήματος γίνεται ιδιαίτερη αναφορά στα συστήματα διαχείρισης μνήμης, στις κρυφές μνήμες και στον τρόπο με τον οποίο μεταφράζονται οι διευθύνσεις. Αναλύεται επίσης ο τρόπος με τον οποίο επηρεάζει η αρχιτεκτονική ενός συστήματος την απόδοση ενός προγράμματος, και την κατανάλωση ισχύος. Στη συνέχεια περιγράφονται οι δίαυλοι των CPUs, οι συσκευές εισόδου/εξόδου και η μεταξύ τους διασύνδεση. Τέλος, παρουσιάζονται περιβάλλοντα που χρησιμοποιούνται για την ανάπτυξη και την αποσφαλμάτωση των ενσωματωμένων συστημάτων.
ECE_ELE820 Συστήματα Πολύ Μεγάλης Κλίμακας Ολοκλήρωσης (VLSI) | Η τεχνολογία κατασκευής και σχεδιασμού ολοκληρωμένων κυκλωμάτων παρουσιάζει αλματώδη ρυθμό εξέλιξης. Οι διαστάσεις των τρανζίστορ είναι πλέον μικρότερες των 30nm και τα κυκλώματα γίνονται πιο σύνθετα, γεγονότα που αποτελούν προκλήσεις για τους κατασκευαστές και τους σχεδιαστές ψηφιακών κυκλωμάτων και συστημάτων πολύ μεγάλης κλίμακας ολοκλήρωσης (VLSI). Το μάθημα επικεντρώνεται στην τεχνολογία CMOS (complementary metal-oxide-silicon) και παρέχει απαραίτητες γνώσεις για το σχεδιασμό, την κατασκευή και τη λειτουργία στοιχείων και κυκλωμάτων που βασίζονται στην τεχνολογία αυτή. Βασικοί στόχοι του μαθήματος είναι η εισαγωγή στα κυκλώματα και συστήματα VLSI, η κατανόηση των διαδικασιών κατασκευής ολοκληρωμένων κυκλωμάτων, η ανάλυση της λειτουργίας των βασικών στοιχείων που απαρτίζουν τα ψηφιακά ολοκληρωμένα κυκλώματα, και της επίδρασης των διασυνδέσεων στη λειτουργία των κυκλωμάτων VLSI, η εξοικείωση με τη σχεδίαση λογικών πυλών και σύνθετων ψηφιακών κυκλωμάτων (συνδυαστικών και ακολουθιακών) και η κατανόηση των μεθοδολογιών σχεδιασμού και υλοποίησης των ψηφιακών ολοκληρωμένων κυκλωμάτων και συστημάτων.
ECE_ELE830 Γλώσσες Περιγραφής Υλικού (HDL) | Στο συγκεκριμένο μάθημα γίνεται εκμάθηση της γλώσσας περιγραφής υλικού VHDL. Αρχικά δίνονται τα επίπεδα μοντελοποίησης ενός ψηφιακού κυκλώματος στη VHDL και τα δομικά στοιχεία στη VHDL όπως Οντότητες, Αρχιτεκτονικές, Διεργασίες, Τύποι δεδομένων, Τελεστές, Πακέτα και Βιβλιοθήκες, Διαδικασίες και συναρτήσεις, Ιδιότητες. Έπειτα αναφέρονται οι τρόποι Περιγραφής Κώδικα: Συντρέχων, Ακολουθιακός και Κώδικας με Υποκυκλώματα, Ροή Σχεδιασμού Ψηφιακών Κυκλωμάτων, Μεταγλώττιση, Εξομοίωση, Ιεραρχικός Σχεδιασμός. Επίσης δίνονται οι βασικοί κανόνες για Παραμετροποιημένο κώδικας. Επιπρόσθετα, δίνονται κάποια προχωρημένα θέματα της VHDL όπως ο κώδικας για Λογική Σύνθεση και τέλος τα Βασικά Κυκλώματα Επεξεργασίας Δεδομένων και ο συνδυασμός Τρόπων Περιγραφής υλικού στη VHDL.
ECE_ELE840 Κυκλώματα και Συστήματα Κρυπτογραφίας και Ασφάλειας | Το μάθημα πραγματεύεται την ανάλυση αρχιτεκτονικών αλγορίθμων κρυπτογράφησης τόσο μυστικού όσο και δημοσίου κλειδιού με στόχο τον σχεδιασμό επεξεργαστών και συν-επεξεργαστών κρυπτογραφίας. Ιδιαίτερη μνεία γίνεται σε επιταχυντές υλικού πρωτοκόλλων ασφαλείας ενώ αναλύονται τρόποι σχεδιασμού για γεννήτριες τυχαίων και ψευδοτυχαίων αριθμών. Επίσης, παρουσιάζονται και αναλύονται οι φυσικές μη κλωνοποιημένες συναρτήσεις και η χρήση τους στην ασφάλεια. Ακόμα, αναλύονται ενσωματωμένοι επεξεργαστές ασφαλείας και σχολιάζονται οι εφαρμογές τους. Ορίζονται και αναλύονται επιθέσεις πλευρικού καναλιού και αντίμετρα και περιγράφεται τι είναι και πως λειτουργεί το ιομορφικό υλικό. Επίσης, περιγράφονται μέτρα για αντοχή στις παραπάνω επιθέσεις και σε παρεμβάσεις γενικότερα. Παρουσιάζεται και αναλύεται η χρήση έξυπνων καρτών σε συστήματα ασφαλείας και εμπορικές εφαρμογές. Επίσης, αναλύεται τι είναι και πως χρησιμοποιούνται τα FPGAs για εφαρμογές στη κρυπτογραφία καθώς και τι είναι οι πλατφόρμες υπολογιστικής εμπιστοσύνης. Τέλος, παρουσιάζονται κάποια βασικά πρακτικά ζητήματα των παραπάνω πεδίων μέσω εργαστηριακών ασκήσεων.
ECE_ELE850 Τηλεπικοινωνιακά Ηλεκτρονικά Κυκλώματα | Στο μάθημα αυτό παρουσιάζονται αναλυτικά ηλεκτρονικά κυκλώματα που χρησιμοποιούνται στις τηλεπικοινωνίες με έμφαση στα ηλεκτρονικά υψηλών ταχυτήτων. Πιο συγκεκριμένα γίνεται λεπτομερής ανάλυση κυκλωμάτων με έμφαση στις υψηλές συχνότητες όπως, ταλαντωτές (LC και δακτυλίου), προενισχυτές, ενισχυτές υψηλών συχνοτήτων, μείκτες και αναλογικοί πολλαπλασιαστές, χρονισμένα κυκλώματα δεκτών αλλά και επιμέρους κυκλωμάτων που περιλαμβάνονται σε τοπολογίες PLL/DLL. Παρουσιάζονται βασικά χαρακτηριστικά που πρέπει να καλύπτουν τα κυκλώματα για τις τηλεπικοινωνίες, όπως προσαρμογή, θόρυβος, ενίσχυση και εύρος συχνοτήτων. Τέλος παρουσιάζονται και κυκλώματα διαμόρφωσης.
ECE_ELE860 Διαδίκτυο των Πραγμάτων | Γιατί είναι σημαντική η προσέγγιση που έχουν εισάγει τα συστήματα «Διαδίκτυο των Πραγμάτων» (ΙοΤ). Εξοικείωση με το τεχνολογικό φαινόμενο IoT. Ποιες είναι οι δυσκολίες/προκλήσεις/ περιορισμοί των ΙοΤ οικοσυστημάτων. Κατανόηση όλων των βασικών πτυχών σχεδίασης/ ανάπτυξης/λειτουργίας/συντήρησης ενός ΙοΤ συστήματος. Ανάλυση των υπηρεσιών νέφους και διασύνδεση με τα IoT οικοσυστήματα. Αρχιτεκτονική IoT εφαρμογών. ΙοΤ επικοινωνιακά πρωτόκολλα. ΙοΤ επεξεργαστικές μονάδες. Ανασκόπηση της ταξινόμησης της αρχιτεκτονικής ΙοΤ συστημάτων. Λειτουργικά συστήματα εστιασμένα στις ΙοΤ εφαρμογές. Μελέτη ΙοΤ αισθητήτων/ενεργοποιητών. Με ποιο τρόπο επηρεάζει η αρχιτεκτονική την απόδοση ενός ΙοΤ συστήματος. Με ποιο τρόπο επηρεάζει η αρχιτεκτονική την κατανάλωση ισχύος ενός ΙοΤ. Δίαυλοι επικοινωνίας με Ι/Οs. Προγραμματισμός ΙοΤ συσκευών.
Κατεύθυνση Σπουδών 4: Πληροφορικής
ECE_INF810 Διάχυτος Υπολογισμός | Σκοπός του μαθήματος είναι η ενημέρωση των μελλοντικών επιστημόνων σχετικά τα πιο πρόσφατα τεχνολογικά επιτεύγματα αλλά και τις τεχνολογικές κατευθύνσεις του μέλλοντος μέσω διαφορετικών επιστημονικών πεδίων της Πληροφορικής. Με γνώμονα τα παραπάνω, στο μάθημα διασυνδέονται πεδία της Πληροφορικής όπως Κατανεμημένα Συστήματα, Δίκτυα, Τεχνητή Νοημοσύνη και Αλληλεπίδραση Ανθρώπου-Μηχανής καθώς επίσης αναλύονται και εξηγούνται έννοιες που καλύπτουν φορητές υπηρεσίες, υπηρεσιοστρεφής υπολογιστική, δίκτυα αισθητήρων, μικρο-ηλεκτρομηχανικά συστήματα, υπολογιστική επίγνωσης πλαισίου, ενσωματωμένα συστήματα και ρομποτική.
ECE_INF820 Προηγμένες Τεχνολογίες Παγκοσμίου Ιστού | Η ύλη του μαθήματος στοχεύει στην εκμάθηση τεχνικών και τεχνολογιών για server-side προγραμματισμό. Έμφαση δίνεται στην απόκτηση πρακτικών δεξιοτήτων για την ανάπτυξη ολοκληρωμένων web-based εφαρμογών που συνδυάζουν client & server-side τεχνολογίες και αλληλεπιδρούν με βάσεις δεδομένων, καθώς και στη δημιουργία Υπηρεσιών Διαδικτύου (Web Services). Συζητούνται, θέματα σχετικά με τη χρήση Συστημάτων Διαχείρισης Περιεχομένου (CMS). Τέλος, γίνεται μία εισαγωγή στις βασικές έννοιες του Σημασιολογικού Ιστού όπως τα μεταδεδομένα, τις οντολογίες, τη συμπερασματική λογική και τους κανόνες.
ECE_INF830 Προηγμένοι Αλγόριθμοι και_ Βελτιστοποίηση | Στόχος είναι η επαφή των φοιτητών με προβλήματα που απαιτούν ανάπτυξη προχωρημένων αλγορίθμων οι οποίοι διαθέτουν χαρακτηριστικά όπως ασάφεια, τυχαιότητα κλπ και εμφανίζονται σε περιοχές όπως η τεχνητή νοημοσύνη, η μηχανική μάθηση και η συνδυαστική βελτιστοποίηση. Στα πλαίσια του μαθήματος θα παρουσιαστούν και μαθηματικοποιημένες τεχνικές μοντελοποίησης και επίλυσης των προβλημάτων από την περιοχή της επιχειρησιακής έρευνας και θα μελετήσουμε τεχνικές ανάπτυξης αλγορίθμων με χρήση ευρεστικών, μετα-ευρεστικών και εξελικτικών αλγορίθμων και των εφαρμογών τους. Στα πλαίσια του μαθήματος δίνεται ιδιαίτερη έμφαση στη διαλειτουργικότητα αλγορίθμων για την επίλυση σύνθετων προβλημάτων βελτιστοποίησης. Μετά το πέρας του μαθήματος, οι φοιτητές πρέπει να είναι εξοικειωμένοι με τη μορφοποίηση προβλημάτων, την ανάπτυξη τεχνικών βελτιστοποίησης, το σχεδιασμό λύσεων και τη χρήση προηγμένων εργαλείων επίλυσης.
ECE_INF840 Τεχνητή Νοημοσύνη | Σκοπός του μαθήματος είναι η εισαγωγή στις βασικές αρχές της κλασσικής Τεχνητής Νοημοσύνης, στη συμβολική αναπαράσταση και στους αντίστοιχους μηχανισμούς συλλογισμού ενός ευφυούς συστήματος.
ECE_INF850 Πληροφοριακά Συστήματα Εξόρυξης Δεδομένων και Επιχειρησιακή Ευφυία | Πέρα από τη βασική στόχευση της κατανόησης από την πλευρά των φοιτητών του τί είναι ένα Ο.Π.Σ., ποιες οι απαιτήσεις του και ποια είναι η χρησιμότητά του σε ένα σύγχρονο οργανισμό, οι φοιτητές έχουν την ευκαιρία να ασχοληθούν και με ζητήματα όπως, οι τεχνολογικές υποδομές που απαιτούνται, οι αλλαγές που είναι απαραίτητες στην επιχειρησιακή λειτουργία και δομή του οργανισμού, η επιχειρησιακή ευφυΐα, οι δυνατότητες διαχείρισης δεδομένων και εξόρυξης γνώσης που δίνονται, ηθικά και κοινωνικά ζητήματα που προκύπτουν κ.λπ.. Επιπλέον το μάθημα στοχεύει στην εμβάθυνση στα ERP συστήματα, το ρόλο τους στη σύγχρονη επιχείρηση, σε θέματα σχεδιασμού ERP συστημάτων και σε θέματα εγκατάστασης, προσαρμογής (customization), επέκτασης και χρήσης. Τέλος το μάθημα στοχεύει στην κατανόηση της διαδικασίας εξόρυξης δεδομένων και σε συνδυασμό με τις τεχνικές Μηχανικής Μάθησης που διδάσκονται στο αντίστοιχο μάθημα, στην εφαρμογή στην πράξη της διαδικασίας εξόρυξης δεδομένων σε συγκεκριμένα προβλήματα και σύνολα δεδομένων.
ECE_INF861 Μεταγλωττιστές | To μάθημα έχει ως στόχο την εισαγωγή των φοιτητών στην τεχνολογία μετάφρασης και τους μεταγλωττιστές. Η ύλη του μαθήματος στοχεύει στην κατανόηση και απόκτηση γνωσιακής υποδομής στο μετασχηματισμό προγραμμάτων εκφρασμένων σε προγραμματικές γλώσσες και στις τεχνικές βελτίωσης τους. Ένας επιπλέον στόχος είναι η σύνδεση των εισαγωγικών μαθημάτων προγραμματισμού και δομών δεδομένων με τα πιο εξειδικευμένα μαθήματα των τομέων, διότι απαιτεί σφαιρικές γνώσεις υποδομής και οι προσφερόμενες γνώσεις μπορούν να χρησιμοποιηθούν σε ευρύ φάσμα εφαρμογών, όπως ανάκτηση πληροφορίες, πρωτόκολλα επικοινωνιών, γλώσσες περιγραφής υλικού, μικροεπεξεργαστές, επεξεργασία φυσικής γλώσσας κλπ.
Μαθήματα Γενικής Παιδείας
ECE_GE810 Τεχνολογία, Περιβάλλον και Κλιματική Αλλαγή | Το μάθημα συμπεριλαμβάνεται στα μαθήματα γενικής παιδείας και γνώσεων του προγράμματος σπουδών του Tμήματος και βασικός του στόχος είναι η παροχή στους φοιτητές γνώσεων στην προστασία του περιβάλλοντος και τον έλεγχο της ρύπανσής του, με έμφαση στα αντικείμενα που σχετίζονται με τις δραστηριότητες στην τεχνολογία του Ηλεκτρολόγου Μηχανικού και Μηχανικού Υπολογιστών. Στο μάθημα γίνεται συσχέτιση της τεχνολογίας με τα περιβαλλοντικά προβλήματα με έμφαση στην κλιματική αλλαγή.
ECE_GE820 Διαχείριση και Διοίκηση Έργων ΗΜΜΥ | Το μάθημα καλύπτει βασικά θέματα στη διαχείριση, οργάνωση και σχεδιασμό τεχνικών ΗΜΜΥ. Αυτή η βασική γνώση της διαχείρισης έργων συνδυάζεται με την εξέταση πρακτικών προβλημάτων και την εφαρμογή μεθοδολογιών και εργαλείων για την αντιμετώπισή τους και σε συνδυασμό με μια ποικιλία από παραδείγματα και ασκήσεις προσφέρει στους φοιτητές μια γρήγορη γνωριμία με χρήσιμες εφαρμογές της διοίκησης και διαχείρισης του έργων.

Θ’ ΕΞΑΜΗΝΟ (9ο)

Στο ένατο (9ο) εξάμηνο σπουδών οι φοιτητές επιλέγουν έξι (6) μαθήματα, από τα οποία τουλάχιστον τέσσερα (4) μαθήματα της Κατεύθυνσης Σπουδών αυτού και τουλάχιστον ένα (1) μάθημα άλλης Κατεύθυνσης ή Γενικής Παιδείας.

Ως προς τις επιλογές του φοιτητή ισχύει η ίδια παρατήρηση με αυτήν του προηγούμενου (8ου) εξαμήνου.

Μάθημα | Περιγραφή
Κατεύθυνση Σπουδών 1: Ενεργειακών Συστημάτων
ECE_ENE910 Μεταφορά και Διανομή Ηλεκτρικής Ενέργειας | Η Μεταφορά & Διανομή Ηλεκτρικής Ενέργειας αποτελεί ένα εξειδικευμένο μάθημα στη σπουδή του Ηλεκτρολόγου Μηχανικού. Σκοπός του μαθήματος είναι η απόκτηση εξειδικευμένων γνώσεων στον τομέα της μεταφοράς και της διανομής της ηλεκτρικής ενέργειας. Οι γνώσεις και οι δεξιότητες που θα αποκτηθούν θα αποτελέσουν τη βάση για μαθήματα μεταπτυχιακών κυρίως σπουδών που θα εξειδικεύονται στα σύγχρονα δίκτυα διεσπαρμένης παραγωγής, έξυπνα δίκτυα κλπ.
ECE_ENE920 Ειδικά Θέματα Ανανεώσιμων Πηγών Ενέργειας | Στα πλαίσια του μαθήματος επιδιώκεται ο φοιτητής να εξοικειωθεί με τις μεθόδους αξιοποίησης των Ανανεώσιμων Πηγών Ενέργειας που υπάρχουν αυτογενείς στο φυσικό περιβάλλον έτσι ώστε να είναι σε θέση να εκτιμά τις σχετικές διαδικασίες από πλευράς τεχνικής, οικονομικής αλλά και κοινωνικής, στο πλαίσιο της κατάρτισής του ως Ηλεκτρολόγου Μηχανικού. Με την ολοκλήρωση του μαθήματος οι φοιτητές θα διαθέτουν: 1. Τη δυνατότητα να αναγνωρίζουν την ανάγκη χρήσης των Ανανεώσιμων Πηγών Ενέργειας και το ρόλο τους στις ενεργειακές απαιτήσεις της Ελλάδας και του υπόλοιπου Κόσμου. 2. Τη γνώση της δομής και του τρόπου λειτουργίας των βασικών συστημάτων παραγωγής ενέργειας από ανανεώσιμες πηγές ενέργειας. 3. Γνώση των βημάτων χωροθέτησης ενός αιολικού πάρκου με βέλτιστο τρόπο σε ένα χώρο. Γνωρίζει όλους τους βασικούς υπολογισμούς για την παρουσίαση μιας ολοκληρωμένης μελέτης εφαρμογής ενός αιολικού πάρκου. 4. Πως να χρησιμοποιεί εργαλεία για τον υπολογισμό της αναμενόμενης ηλεκτρικής ενέργειας και να γνωρίζει μεθοδολογίες βελτιστοποίησης αυτής. 5. Τη δυνατότητα της σχεδίασης (διαστασιολόγησης) ενός μικρού αυτόνομου ενεργειακά αιολικού συστήματος. 6. Τη γνώση των προϋποθέσεων ασφάλειας και λειτουργίας ενός αυτόνομου και ενός συνδεδεμένου με το δίκτυο συστήματος ανανεώσιμων πηγών. 7. Τη γνώση της δομής, των λειτουργικών χαρακτηριστικών και τη δυνατότητα της σχεδίασης (διαστασιολόγησης) Υδροηλεκτρικών συστημάτων. 8.Τη γνώση της δομής και των λειτουργικών ιδιοτήτων των γεωθερμικών αντλιών θέρμανσης. 9.Τη γνώση της δομής, των λειτουργικών χαρακτηριστικών και τη δυνατότητα της σχεδίασης (διαστασιολόγησης) μονάδας βιομάζας. 10.Τη γνώση της δομής, των λειτουργικών χαρακτηριστικών και τη δυνατότητα της σχεδίασης (διαστασιολόγησης) ηλιοθερμικών σταθμών παραγωγής ηλεκτρικής ενέργειας. 11.Τη δυνατότητα της σύγκρισης των πλεονεκτημάτων και των μειονεκτημάτων των διαφόρων τεχνολογιών των ανανεώσιμων πηγών ενέργειας. Τέλος τη δυνατότητα να προτείνουν τη βέλτιστη τεχνολογικά λύση για μια συγκεκριμένη περίπτωση εξοικονόμησης ενέργειας από ΑΠΕ.
ECE_ENE930 Προστασία Ηλεκτρικών Εγκαταστάσεων από Υπερτάσεις | Στο μάθημα αυτό παρέχονται στους φοιτητές οι βασικές γνώσεις που αφορούν την προστασία ηλεκτρικών δικτύων μεταφοράς και διανομής, εσωτερικών ηλεκτρικών εγκαταστάσεων και οικοδομικών κατασκευών από υπερτάσεις οφειλόμενες σε κεραυνούς.
ECE_ENE940 Συστήματα Ηλεκτροκίνησης | Στόχος του μαθήματος είναι η μελέτη ενός ηλεκτρομηχανικού συστήματος από την αρχή. Είναι σημαντικό για ένα Ηλεκτρολόγο Μηχανικό να μπορεί να υπολογίσει από την αρχή τις δυνάμεις που ασκούνται σε ένα φορτίο και να προσδιορίσει τις συνθήκες που ισχύουν για την λειτουργία αυτού του συστήματος. Γνωρίζοντας τα παραπάνω ο φοιτητής πρέπει να είναι σε θέση να επιλέξει τον κατάλληλο κινητήρα και τον Ηλεκτρονικό Μετατροπέα Ισχύος μέσω του οποίου θα μεταβάλει τα ηλεκτρομηχανικά του μεγέθη. Η ομαλή λειτουργία του παραπάνω συστήματος πραγματοποιείται μόνο με την εφαρμογή κατάλληλου ελέγχου.
ECE_ENE950 Προγραμματιζό-μενος Έλεγχος και PLCs | Εισαγωγή στον προγραμματιζόμενο έλεγχο & τους προγραμματιζόμενους λογικούς ελεγκτές (PLCs). Δομή και μονάδες των προγραμματιζόμενων λογικών ελεγκτών, τάσεις λειτουργίας (εισόδων, εξόδων), συρμάτωση των στοιχείων σε έναν ελεγκτή, διευθυνσιοδότηση, ονοματολογία. Μέθοδοι και γλώσσες προγραμματισμού (LAD, FBD, STL), συσκευές προγραμματισμού, ψηφιακά και αναλογικά σήματα, βασικές εντολές προγραμματισμού, χρήση βοηθητικών, δομή προγράμματος, ε-ντολές μαζικής μεταφοράς πληροφοριών, προγραμματισμός χρονιστών (timers), απαριθμητών (counters), συγκρίσεις, ειδικές εντολές (μετακίνησης, ελέγχου ροής προγράμματος, κ.α.), Επεξεργασία αναλογικών σημάτων. Εφαρμογές αυτοματοποίησης βιομηχανικών διεργασιών, διασύνδεση και βιομηχανικά δίκτυα προγραμματιζόμενων λογικών ελεγκτών.
ECE_ENE960 Ευφυή Ενεργειακά Δίκτυα | Σκοπός του μαθήματος είναι να εισάγει τον φοιτητή/τρια στην έννοια των ευφυών ενεργειακών δικτύων, στα βασικά χαρακτηριστικά και στους τεχνολογικούς τους άξονες. Έμφαση δίνεται στην διεσπαρμένη παραγωγή και στα μικροδίκτυα που αποτελούν και τα βασικά Tμήματα ενός ευφυούς δικτύου. Εκτός αυτού εξετάζονται επιμέρους θέματα όπως έξυπνοι μετρητές και οι τηλεπικοινωνιακές δομές που απαιτούνται για την υλοποίηση του δικτύου.
Κατεύθυνση Σπουδών 2: Σημάτων, Τηλεπικοινωνιών και Δικτύων
ECE_TEL911 Στατιστική Επεξεργασία Σημάτων και Μάθηση | Εισαγωγή στις στοχαστικές διαδικασίες. Εισαγωγή στη θεωρία ανίχνευσης. Εισαγωγή στη θεωρία εκτίμησης παραμέτρων. Στοιχεία της θεωρίας εκτίμησης σημάτων. Εκτιμητές 2ης τάξης, Εκτιμητής Wiener. Αναδρομικές τεχνικές εκτίμησης, Αναδρομικοί αλγόριθμοι. Εκτίμηση φάσματος ισχύος. χωροχρονική επεξεργασία με περιορισμούς (LCMV). Παραδείγματα επεξεργασίας: Ταυτοποίηση άγνωστου συστήματος, Εκτίμηση και ισοστάθμιση καναλιού, Στοιχεία της θεωρίας στατιστικής μάθησης. Βασικές μέθοδοι επιβλεπόμενης μάθησης. Βασικές μέθοδοι μη επιβλεπόμενης μάθησης.
ECE_TEL920 Αδόμητα και Ασύρματα Δίκτυα Αισθητήρων | Στόχος του μαθήματος είναι: Η κατανόηση βασικών εννοιών των Ασυρμάτων Δικτύων Αισθητήρων. Η εμβάθυνση στην λειτουργία των συστημάτων Ασυρμάτων Δικτύων Αισθητήρων. Η αντίληψη και δυνατότητα επίλυσης των ιδιαίτερων προβλημάτων στα διαφορετικά επίπεδα (φυσικό, δεδομένων, δικτύου, μεταφορών) των Ασυρμάτων Δικτύων Αισθητήρων. Ο προσδιορισμός των συσκευών και των αλληλεπιδράσεων του κάθε επιπέδου. Η μελέτη του τρόπου που τα πρωτοκόλλα συνεργάζονται και υλοποιούν δομές πάνω στις οποίες τρέχουν ή/και επικοινωνούν οι εφαρμογές. Η αναλυτική μελέτη των χαρακτηριστικών και της υλοποίησης συγκεκριμένων δικτυακών πρωτοκόλλων και την εφαρμογή αυτών σε Ασύρματα Δίκτυα Αισθητήρων.
ECE_TEL930 Σχεδιασμός και Διαχείριση Δικτύων | O σκοπός του μαθήματος είναι η κατανόηση των θεμάτων και των προβλημάτων στον σχεδιασμό δικτύων και κατόπιν η ανάλυση του σχεδιασμού δικτύων για βέλτιστη απόδοση και μελλοντική ανάπτυξη. Επιπλέον, η περιγραφή των λειτουργιών διαχείρισης δικτύων, η κατανόηση των αρχιτεκτονικών συστημάτων διαχείρισης, των προτύπων περιγραφής πληροφοριών διαχείρισης και των πρωτοκόλλων διαχείρισης. Αναγνώριση όλων των σταδίων που απαιτούνται για την σχεδίαση και υλοποίηση μίας αρχιτεκτονικής για τη διαχείριση δικτύων, τις δικτυακές συσκευές που πρέπει να διαχειριστεί και τα διάφορα εργαλεία που πρέπει να χρησιμοποιεί για το σκοπό αυτό.
ECE_TEL941 Δίκτυα Κινητών Επικοινωνιών | Το μάθημα αποτελεί το βασικό εισαγωγικό μάθημα στις έννοιες της Κινητής Επικοινωνίας και στις εφαρμογές της. Ή ύλη του μαθήματος στοχεύει στην εισαγωγή των φοιτητών στις έννοιες, τα βασικά χαρακτηριστικά και τα φαινόμενα που εμφανίζονται τις Κινητές Επικοινωνίες. Επίσης εισάγει τους φοιτητές στο σχεδιασμό και τη διαχείριση ενός δικτύου κινητής τηλεφωνίας. Επιπλέον, εισάγει τους φοιτητές στις έννοιες του δικτύου 3G, 4G, 5G καθώς και των βασικών χαρακτηριστικών των δικτύων κινητής τηλεφωνίας διαχείρισης κίνησης, καναλιών και γενικότερα πόρων σε προχωρημένο επίπεδο. Τέλος, στόχος του μαθήματος αποτελεί η κατανόηση από τους σπουδαστές των κρίσιμων παραμέτρων καθώς και η περιγραφή τους ενός δικτύου κινητών επικοινωνιών και να συνδέει τις γνώσεις που θα αποκομίσουν οι φοιτητές με τη ζήτηση εξειδικευμένου προσωπικού από την αγορά εργασίας.
ECE_TEL951 Ανάλυση Απόδοσης Δικτύων Υπολογιστών | Σκοπός του μαθήματος είναι: Η κατανόηση και χειρισμός στοχαστικών διαδικασιών και μοντέλων ουρών αναμονής που είναι απαραίτητα για τη μοντελοποίηση και μελέτη απόδοσης δικτύων επικοινωνιών καθώς και η κατανόηση βασικών εννοιών της τηλεπικοινωνιακής κίνησης και της κίνησης σε δίκτυα υπολογιστών. Επίσης στο μάθημα θα μελετηθούν τα μελέτη πρωτοκόλλα Δικτύων και πως μπορούν να βοηθήσουν στην ανάλυση της απόδοσης δικτύων και την υλοποίηση τους. Τέλος το μάθημα αποσκοπεί στην κατανόηση βασικών εννοιών της ανάλυσης απόδοσης των Δικτυακών Συστημάτων.
ECE_TEL960 Βιομηχανικά Δίκτυα | Το μάθημα εξειδικεύεται στον τομέα των δικτύων πεδίου (fieldbuses). Στόχος του είναι η παροχή αναγκαίων γνώσεων που αφορούν τις βασικές αρχές, την αρχιτεκτονική και τη λειτουργικότητα συστημάτων δικτυωμένων μικροελεγκτών, προγραμματιζόμενων λογικών ελεγκτών τέταρτης γενιάς, δικτύων πεδίου, βιομηχανικών & κτιριακών δικτύων, τεχνολογιών βιομηχανικών επικοινωνιών (Industrial communication) στο Industry 4.0 και του βιομηχανικού διαδικτύου των πραγμάτων ή Industrial IoT (iIoT). Αναλύονται τα δικτυακά επίπεδα κατά ISA95, οι τεχνικές προσπέλασης μέσου (MAC layer), το επίπεδο εφαρμογής (application layer) και χρήστη (user layer) ενδεικτικού βιομηχανικού δικτύου. Γίνεται αναφορά στις τεχνολογίες και πλατφόρμες ενσυρμάτων και ασυρμάτων δικτύων πεδίου όπως LonWorks, Industrial Ethernet, Profibus, CAN, Zigbee / Z-wave, WirelessHART και στα θέματα middleware & διαλειτουργικότητας.
Κατεύθυνση Σπουδών 3: Ηλεκτρονικής, Υπολογιστών και Συστημάτων
ECE_ELE910 Ενσωματωμένα Συστήματα ΙI | Στα πλαίσια του μαθήματος παρουσιάζεται η σχεδίαση ενσωματωμένου λογισμικού με χρήση μοτίβων σχεδίασης. Αναλύονται διαφορετικές τεχνικές μοντελοποίησης όπως τα γραφήματα ροής δεδομένων και τα γραφήματα ροής ελέγχου. Στη συνέχεια παρουσιάζονται οι μέθοδοι μεταγλώττισης του ενσωματωμένου λογισμικού και η βελτιστοποίηση των προγραμμάτων ως προς την ταχύτητα, το μέγεθος και την κατανάλωση ισχύος. Παράλληλα, αναλύονται οι τεχνικές που χρησιμοποιούμε για τον έλεγχο της ορθότητας του ενσωματωμένου λογισμικού. Αναλύεται επίσης η έννοια της διεργασίας και οι θεματικές εναλλαγές μεταξύ προγραμμάτων και πως αυτές διαχειρίζονται από τα λειτουργικά συστήματα πραγματικού χρόνου. Αναλύεται επίσης η διαδιεργασιακή επικοινωνία και η απόδοση και κατανάλωση ισχύος. Στη συνέχεια οι φοιτητές εισάγονται στους επιταχυντές υλικού, στα αρχιτεκτονικά πρότυπα, και στον χρονοπρογραμματισμό. Αναλύονται επίσης τα δικτυωμένα ενσωματωμένα συστήματα και τα δίκτυα I2C, CAN, Ethernet και Myrinet. Τέλος, παρουσιάζονται οι τεχνικές σχεδίασης κατανεμημένων ενσωματωμένων συστημάτων, ενώ μελετώνται οι τεχνικές διασφάλισης ποιότητας μέσω παραδειγμάτων σχεδίασης.
ECE_ELE920 Σχεδιασμός Ψηφιακών Συστημάτων σε FPGA | Στο μάθημα γίνεται εισαγωγή στις Βασικές Έννοιες των Δομών Πίνακα Πυλών Επαναδιατάξιμης Λογικής (FPGAs). Αναλύεται ο σχεδιασμός σε FPGA και μεθοδολογίες σχεδίασης. Επίσης αναλύεται η Κατασκευή FPGAs όπως τα FPGAs βασισμένα σε SRAM μνήμες και τα FPGAs βασισμένα σε αντί-ασφάλειες. Ακόμα αναφέρονται τα σύστημα εισόδων/εξόδων, η Δρομολόγηση και η τοποθέτηση κυκλωμάτων μέσα σε FPGAs και η χρήση ενσωματωμένων μονάδων επεξεργασίας. Αναλύεται ο Φυσικός σχεδιασμός των FPGA. Περιγράφεται ο τρόπος σχεδιασμού ακολουθιακών και μηχανών πεπερασμένων καταστάσεων. Αναλύεται ο προγραμματισμός FPGA με structural λογική και με περιγραφή συμπεριφοράς. Επίσης γίνεται περιγραφή των Εργαλείων και της ροής σχεδιασμού για FPGAs ενώ αναλύονται θέματα κατανάλωσης ισχύος και κανόνες διανομής ρολογιού. Τέλος, περιγράφονται τρόποι εξομοίωσης, δοκιμής και επαλήθευσης σχεδιασμών σε FPGAs.
ECE_ELE930 Σχεδίαση Αναλογικών Μικροηλεκτρονικών Κυκλωμάτων | Στα πλαίσια του μαθήματος γίνεται μελέτη αναλογικών κυκλωμάτων με έμφαση στην ολοκλήρωση πολύ μεγάλης κλίμακας (VLSI) σε μικρο-νανοκλίμακα. Παρουσιάζονται τεχνικές σχεδιασμού αναλογικών κυκλωμάτων VLSI, όπως ενισχυτών, πηγών τάσης και ρεύματος, ταλαντωτών, τελεστικών ενισχυτών, συγκριτών και άλλων. Γίνεται περιγραφή για την τεχνική καλών μεθόδων φυσικής σχεδίασης ημιαγωγικών κυκλωμάτων, την αποφυγή συστηματικών σφαλμάτων κατασκευής και την αντιμετώπιση των ενδογενών κατασκευαστικών προβλημάτων. Αναλύονται τα προβλήματα σχεδίασης αναλογικών κυκλωμάτων σε νέες κλίμακες ολοκλήρωσης της τάξης των μm nm και παρουσιάζεται ενδεικτικό λογισμικό σχεδίασης ολοκληρωμένων αναλογικών κυκλωμάτων.
ECE_ELE940 Οργανικα Ηλεκτρονικά Στοιχεία και Κυκλώματα | Στα πλαίσια του μαθήματος επιδιώκεται ο φοιτητής να εξοικειωθεί και να αποκτήσει γνώση στην τεχνολογία των οργανικών ημιαγωγών & υβριδικών δομών που χρησιμοποιούνται σε σύγχρονες ηλεκτρονικές εφαρμογές όπως οι οργανικές φωτοδίοδοι (OLED), οργανικά φωτοβολταϊκά στοιχεία (OPV), οργανικά (φωτο)τρανζίστορς (OFET). Ειδικότερα, στόχος του μαθήματος είναι η απόκτηση θεωρητικών και πρακτικών δεξιοτήτων σε πολύ σύγχρονες εφαρμογές της τεχνολογίας ηλεκτρονικών των τελευταίων ετών με άμεση διείσδυση στην αγορά.
ECE_ELE950 Κυβερνοφυσικά Συστήματα | Τι είναι ένα κυβερνοφυσικό σύστημα; Η διαφορά του με το Διαδίκτυο των Πραγμάτων (ΙοΤ). Βασικά χαρακτηριστικά ενός κυβερνοφυσικού συστήματος. Κατανόηση των προκλήσεων, δυσκολιών και οι περιορισμοί τέτοιων συστημάτων. Κατανόηση των βασικών αρχών σχεδίασης, ανάπτυξης, υλοποίησης και συντήρησης των στοιχείων ενός κυβερνοφυσικού συστήματος. Παρουσίαση των δομικών στοιχείων και των πρωτοκόλλων επικοινωνίας ενός κυβερνοφυσικού συστήματος. Εισαγωγή στα ρομποτικά συστήματα και οι αλληλεπίδραση τους με άλλα συστήματα εντός του κυβερνοφυσικού συστήματος. Βιομηχανικά κυβερνοφυσικά συστήματα και ο ρόλος τους στην 4η βιομηχανική επανάσταση (industry 4.0).
ECE_ELE960 Προηγμένα Μικροϋπολογιστικά Συστήματα | Σκοπός του μαθήματος είναι η εις βάθος μελέτη των συστημάτων που βασίζονται σε προηγμένους επεξεργαστές, αναλύοντας θέματα αρχιτεκτονικής, διεπαφών, σχεδίασης συστήματος και προγραμματισμού. Δίνεται έμφαση στη μελέτη των χαρακτηριστικών αντιπροσωπευτικών επεξεργαστών CISC (π.χ. οικογένεια Intel x86) και καλύπτονται τα εξής: μοντέλο προγραμματισμού, τρόποι διευθυνσιοδότησης, αριθμητική σταθερής και κινητής υποδιαστολής, διεπαφές διαύλων, διασύνδεση μνήμης και συσκευών εισόδου/εξόδου, διακοπές και απευθείας προσπέλαση μνήμης. Επίσης, το μάθημα περιλαμβάνει έναν αριθμό εργαστηριακών ασκήσεων, που παρέχουν γνώση προγραμματισμού σε συμβολική και σε γλώσσα C, οι οποίες στοχεύουν στη σχεδίαση και ανάπτυξη σύνθετων μικροσυστημάτων, που αναδεικνύουν την αλληλεπίδραση μεταξύ υλικού και λογισμικού σε διάφορα επίπεδα.

Κατεύθυνση Σπουδών 4: Πληροφορικής
ECE_INF910 Ψηφιακά Τεκμήρια και Νομικά Θέματα ΤΠΕ | Στόχος του μαθήματος είναι ο φοιτητής να κατανοήσει τα πεδία όπου η δικανική συναντά και καθορίζεται από τις ΤΠΕ. Εισαγωγικές Έννοιες της Νομικής με έμφαση στις ΤΠΕ. Μορφές ψηφιακούς εγκλήματος. Εισαγωγή σε χρονοσφραγίδες, ανάλυση μέσων αποθήκευσης. Εισαγωγή στην ανάλυση δικτυακών ευρημάτων. Εισαγωγή στην ανάλυση log αρχείων. Μελέτη περιπτώσεων Ελληνικής και διεθνούς νομολογίας
ECE_INF920 Παράλληλα Συστήματα και Προγραμματισμός | Το μάθημα ασχολείται με τις τεχνικές προγραμματισμού παράλληλων συστημάτων και πιο συγκεκριμένα συστημάτων που ολοκληρώνουν πολλαπλούς υπολογιστικούς πυρήνες στο πλαίσιο μιας επεξεργαστικής μονάδας (multicores και manycores). Αφορά τον προγραμματισμό συμβατικών και μη συμβατικών, ομογενών και ετερογενών παράλληλων αρχιτεκτονικών. Οι φοιτητές εισάγονται στις τεχνικές μέτρησης της επίδοσης, profiling, πειραματικής αξιολόγησης της αλληλεπίδρασης του λογισμικού με το υποκείμενο υλικό και βελτιστοποίησης.
ECE_INF930 Ανάπτυξη Λογισμικού σε Φορητές Συσκευές | Στόχος του μαθήματος είναι η εμβάθυνση στις βασικές έννοιες και τεχνικές για την ανάπτυξη εγγενών και web-based εφαρμογών για φορητές συσκευές και κυρίως για σύγχρονα κινητά τηλέφωνα (smartphones). Το κύριο πλαίσιο ανάπτυξης εφαρμογών που θα μελετηθεί είναι το Android.
ECE_INF940 Μηχανική Μάθηση | Σκοπός του μαθήματος είναι η εισαγωγή στις βασικές αρχές της Υπολογιστικής Νοημοσύνης και σε θέματα όπως η μηχανική μάθηση, τα νευρωνικά δίκτυα και οι γενετικοί αλγόριθμοι.
ECE_INF950 Ποιότητα Λογισμικού | Στόχος του μαθήματος είναι η εκμάθηση των βασικών εννοιών, μεθόδων και τεχνικών που αφορούν στη διαχείριση και διασφάλιση της Ποιότητας Λογισμικού και πως αυτές εφαρμόζονται. Βασικά θέματα περιλαμβάνουν: Επαλήθευση, Επικύρωση, Στατική Ανάλυση, Έλεγχος Λογισμικού, Περίπτωση Ελέγχου, Λειτουργικός Έλεγχος, Δομικός Έλεγχος, Έλεγχος Διεπαφών, Εκσφαλμάτωση, Έλεγχος Απόδοσης, Μετρικές Ποιότητας, Δίκτυα Petri.
ECE_INF961 Γραφικά Υπολογιστών | Το μάθημα στοχεύει στην εξοικείωση των σπουδαστών με τις βασικές θεωρητικές έννοιες και το ρόλο τους στη συνολική διασωλήνωση παραγωγής υπολογιστικών γραφικών (graphics pipeline). Αλλά και στην πρακτική τους εξοικείωση, με την ανάπτυξη εφαρμογών γραφικών όπου καλούνται να υλοποιήσουν εκδοχές των παραπάνω εννοιών σε σύγχρονες τεχνολογικές πλατφόρμες κατανοώντας τις τελευταίες, τόσο σε επίπεδο βασικής αρχιτεκτονικής υλικού, όσο και σε επίπεδο λογισμικού και των διαφορετικών βαθμών αφαιρετικότητας και αποδοτικότητας που προσφέρουν.

Μαθήματα Γενικής Παιδείας
ECE_GE910 Τεχνική νομοθεσία – Ασφάλεια και Υγιεινή στους χώρους εργασίας | Βασικός στόχος του μαθήματος είναι η ενημέρωση και εξοικείωση των σπουδαστών με την ισχύουσα τεχνική νομοθεσία που διέπει τα τεχνικά έργα και ειδικότερα τις επαγγελματικές δραστηριότητες του ηλεκτρολόγου μηχανικού τεχνολογικής εκπαίδευσης, καθώς και η ενημέρωσή τους για τα επαγγελματικά δικαιώματα του ηλεκτρολόγου μηχανικού τεχνολογικής εκπαίδευσης.
ECE_GE920 Ηλεκτρονική Επιχειρηματικότητα – Ψηφιακή Κοινωνία και Οικονομία | Το μάθημα στοχεύει να εξοικειώσει τους φοιτητές με τις βασικές έννοιες επιχειρηματικότητας στο σύγχρονο περιβάλλον του παγκόσμιου ιστού με έμφαση στο σχεδιασμό και την υλοποίηση αποδοτικών εφαρμογών ηλεκτρονικής επιχειρηματικότητας.

0
Tags:
Created by admin on 2022/01/28 16:53
Πανεπιστήμιο Πελοποννήσου - Τμήμα Ηλεκτρολόγων Μηχανικών και Μηχανικών Υπολογιστών
v1.0